text:
Hari aho babona umuntu ubyibushye bakamuha amashyi ngo yaratamiye cyangwa ngo ubuzima bwararyoshye.Ahandi bamurabukwa bakamuha induru ngo ni ikamyo ntakwirwa mu nzira.Urugero rw’umubyibuho ukwiye rwaboneka gute?
Urwo rugero ni urwagufasha kumenya niba umubyibuho ufite utazashyira ubuzima bwawe mu bibazo.Warumenya uhereye ku ngano nyayo y’umubiri wawe(Indice de la Masse Corporelle=IMC)n’igihe ukoresha ugenda.
a)Ingano nyayo
Nk’uko tubikesha Doctissimo.fr, IMC ni uburyo bwizewe kandi bubereye buri wese uretse abagore batwite cyangwa bonsa,abari mu zabukuru(séniors)n’abakora imikino y’ingufu(ku mpamvu zumvikana zijyanye n’ubuzima bwabo).
Ngo kumenya ibiro ufite ntibihagije kugira ngo ube uzi uko ungana by’ukuri.Ingano yawe nyayo ni igisubizo gitangwa n’ubwo buremere(kg)kugabanya uburebure (m)bwikubye kabiri(poids/taille au carré).
Tuvuge ko upima ibiro 80(kg),ukagira n’uburebure bwa 1,70m.Icyo gihe IMC yawe izaba ingana na 80/1,70×1,70=80/2,89=27,68.
Dukurikije ibisobanuro(interprétations) bya OMS,iyo igisubizo kiri munsi ya 16,5 umuntu aba afite ikibazo cy’imirire (dénutrition);yagera kuri 18,5 akaba ari mu gice cy’abananutse (maigres);hagati ya 18,5 na 24,9 ni mu rugero rwiza(normal).
Hagati ya 25 na 29,9 ni umubyibuho utangiye (surpoids) ;guhera kuri 30-35 ni umubyibuho urengeje (obésité modérée); hejuru ya 35-40 ni umubyiho ukabije(obésité sévère).Ibirenze 40 ni umubyibuho w’injyanamuntu (obésité morbide).Ishakire igisubizo cyawe rero!
b)Igihe ukoresha
N’ubwo bisa n’ibigoye kubara,ariko biroroshye gukorwa.Ahangaha ngo ushobora kureba igihe ukoresha ugenda metero 800.Ikigoye ni ukubara izo metero.
Niba ukoresha iminota irenze 3 mu kuzigenda, ukazirangiza wahagiye cyangwa uruhutse nka gatanu, umenye ko ugeze kure.
Fata ingamba zo kugabanya ibiro ugabanya iyo minota!Ariko se nibakubona wiruka,ntibazavuga ko wasaze?!Hari ubwo n’ubu buryo bwagufasha:http://www.maker.tv/lifestyle/video/Wzg6NMMi0Iju
By P.B


c: text/html

text:
1
Ese burya njya mbona uyu muziki mûri machine Nkibaza ibyo aribyo kumbi ni uku jeux zimeze?
Ariko ntimusetsa kweri.nkuwandika ngo umuzungu ni imbarutso y umuziki w uyu munsi ni uwuhe muziki uvuga?hahh ko umuziki wubu 90/%byawo ukomoka muri Afrika,ukomoka kuri izi njyana gakondo zacu.nta soni koko murihanukira mukitirira umuzungu ubuhanga bw abakurambere bacu.ariko kweri mwagiye mukora inkuru zanyu,murajyenda mugaterura ibyo abo bazungu baba banditse ngo ba*mukazana aha,nonese ni iki cyacu umuzungu atiyitiriye ko n imibiri yacu basigaye bayitezaho bakayitirira ngo niko bavutse.sinigeze mbona abazungu bagira amabuno cg iminwa cg cheekbone ariko ubu biragoye kubona umuzungu w umushoferi bose bitezaho amabuno barangiza bati niko twaremwe.bahinduye ibara ey uruhu ry igikara rya Yesu bamugira umuzungu none uyu munsi hari abo bigora kwiyumvisha ko Yesu yari umwirabura cg umunyafurika kandi isiraheli iri hano Afrika ya ruguru apana aziya.rwose muramenye mujye musesengura apana gupfa guterura ibyo mubona abo bazungu biyitirira,ejo uzabona baza bakubwirako oxygen uhumeka aribo bataguha nawe ujyaho wandike ko baguha umwuka koko.hahh
Nubwo Hazavuka abandi Ariko Arambabaje Yapfuye hari Byishi Aduhishiye IMANA Imuhe Iruhuko Ridashira
1

robotstxt: allowed

filter: keep


text:
Ibyifuzo by’Abanyagahengeri ku badepite bazitorera
Yanditswe na MUKAGAHIZI ROSE
Bamwe mu baturage bo mu murenge wa Gahengeri, mu karere ka Rwamagana bafite ibyifuzo by’uko abadepite bazitorera muri Nzeri uyu mwaka bazabakemurira ibibazo bibugarije birimo icy’amazi akomeje kuba ingume muri aka gace.
Inteko ishinga amategeko umutwe w’abadepite ushinzwe gushyiraho amategeko, kumenya no kugenzura ibikorwa n’imikorere bya Guverinoma no guhagararira abaturage.
Mu gihe hasigaye igihe gito hakaba amatora y’abadepite, abaturage bo mu murenge wa Gahengeri bo bafite ibyifuzo basaba abadepite bitandukanye n’izi nshingano.
Uwamahoro Clarisse, utuye mu murenge wa Gahengeri avuga ko bugarijwe no kubura amazi meza, akaba ategereje igisubizo ku badepite bagiye kuzitorera muri Nzeri. Yagize ati, “ Dufite ikibazo gikomeye cyo kutagira amazi meza. Tujya kuvoma ku masoko. Umuntu utabasha kwigirayo, kubera uburyo ari kure ijerekani imwe ayigura igiceri k’ijana. Niyo mpamvu nifuza ko abadepite tuzitorera bakwiye kuzahita bagaruka hano tukabagezaho ibitekerezo byacu birimo kudukemurira ikibazo cy’amazi.”
Ndagijimana Emmanuel nawe atuye mu murenge wa Gahengeri, yagaragaje ikifuzo ke ku badepite bagiye kuzatorwa muri Nzeri uyu mwaka, agira ati, “ Ndifuza ko bazatwubakira isoko ry’ikitegererezo kuko umurenge wacu urera cyane ariko kugeza umusaruro wacu ku isoko bikaba bigoye mu buryo bukomeye.”
Ngendahimana Theogene yifuza ko abadepite bagiye kwitorera bazabakorera ubuvugizi hakaboneka umurongo (ligne) w’imodoka uva Kabuga werekeza Gahengeri bikoroshya ubuhahirane n’iyindi mirenge iri ku nkengero zabo.
Kageruka Boniface, umwe mu rubyiruko wize ibyo gusudira, we yifuza ko abadepite bazabakorera ubuvugizi amafaranga urubyiruko ruhabwa mu kwihangira imirimo akongerwa haba ku muntu ku giti ke cyangwa mu matsinda.
Nta ngengo y’imari abadepite bagira yo gukemura ibibazo
Habimana Augustin, Umuyobozi Mukuru ushinzwe imirimo y’Inteko mu Nteko Ishinga Amategeko y’u Rwanda avuga ko abadepite batagira ingengo y’imari yo kubaka ibikorwa remezo ahubwo ngo iyo hari ibikenewe bakorera abaturage ubuvugizi mu nzego bireba kugira ngo ibyo bikorwa bikorwe. Nyuma y’ubwo buvugizi ibyo bikorwa biteganywa mu ngengo y’imari y’urwego bireba, ikazatorwa mu ngengo y’imari y’igihugu itorwa n’umutwe w’abadepite.
Yakomeje avuga ko kugira ngo ibyifuzo by’abaturage bikemurwe bigezwa mu nzego z’ibanze zegerejwe abaturage.
Yagize ati, “Iyo bidakemutse, izo nzego cyangwa abaturage ubwabo bashobora kubigeza ku nzego zisumbuye zirimo n’inteko Ishinga Amategeko kugira ngo bishakirwe ibisubizo.”
Ubusanzwe umurimo wo kubaka ibikorwa remezo ushinzwe ubutegetsi nyubahirizategeko aribwo bukubiyemo minisiteri, intara, uturere, imirenge, utugari ndetse n’ibindi bigo bya Leta.


text:
Umuririmbyi Nzaramba Eric Senderi [International Hit] yakoze igitaramo gikomeye i Nyamirambo mu Mujyi wa Kigali ahitwa “Bauhus VIP” aho yahiguye umuhigo agatanga inzoga ku buntu ku bantu babashije kubyina no kwizihirwa bakamwemeza.
Iki gitaramo cyiswe “Gakondo Iwacu” cyabereye mu kabari “Bauhus VIP” mu ijoro ry’uyu wa Gatanu tariki 22 Gashyantare 2019 gisozwa mu rucyerera rw’uyu wa Gatandatu tariki 23 Gashyantare 2019. Cyarimo benshi bayobotswe na manyinya bagiye baragaza kubyina no kwizihirwa bidasanzwe.
Iki gitaramo cyaririmbyemo itsinda ry’abanyamuziki
gakondo “Inkesha’ baririmbye nyinshi mu ndirimbo za karahanyuze bicurangira,
abari muri aka kabari bagaragaza ko bari bakumbuye izi ndirimbo.
Senderi imbere y'abafana be abaririmbira.
Senderi yaririmbye yegerejwe ikaziya ya Mtuzig ntoya. Yaririmbaga asaba abafana n’abandi bari bakoraniye muri aka kabiri kugaragaza ko bari kumwe nawe mu ndirimbo aririmba, ubundi abarushije abandi akagenda abahereza inzoga. Yavugaga ko yishimiye kubataramira akongeraho ko umutekano ari ntamakemwa mu Rwanda.
Yaririmbye indirimbo ze zakunzwe mu bihe byo hambere na n’ubu, izo yahimbiye urugamba rwo kubohora igihugu, urugendo rw’iterambere n’izindi. Yaririmbye indirimbo “Tuzarwubaka”, “Bugacya”, “Ibidakwiriye’ n’izindi nyinshi zahagurukije benshi.
Bahaus Bar Senderi yataramiyemo iherereye i Nyamirambo ahazwi nka Cosmos ifite akabyiniro kagezweho katashywe bwa mbere ku munsi wa St Valentin mu gitaramo cyaririmbwemo na Bruce Melody.
Iki gitaramo cyaririmbyemo itorero 'Inkesha'.
Senderi yakoresheje imbaraga nyinshi ku rubyiniro.
Abafana bizihiwe.
AMAFOTO: Waniggapictures


text:
Evangelisation Deprt
IRIBURIRO
Ishami ry’ivugabutumwa, amasengesho, amahugurwa n’abanyamuryango bo mu budage ni rimwe mu mashami ane agize umuryango w’abanyeshuri basengera mu itorero rya penekote ADEPR mu Rwanda, biga mu bigo byahoze byitwaKIST naKHI, ubu bikaba byitwa UR-Nyarugenge campus. Iri nishami rishinzwe gukurikirana ibikorwa by’ivugabutuma, amasengesho, amahugurwa no kwita ku banyamuryango ba CEP UR Nyarugenge baba mu gihugu cy’Ubudage. Iri shami ryatangiye ahagana mu mwaka wa 2005 nyuma y’ishyirwaho rya CEP KIST-KHI.
Ivugabutumwa ni imwe mu nshingano za CEP UR Nyarugenge, aho dufite intego yo kubwiriza ubutumwa bwiza bwa Yesu Kristo mu bize ndetse n’abatarize. Mu rwego rw’ivugabutumwa n’amasengesho tugira amatsinda atandukanye adufasha gukura mu buryo bw’umwuka ndetse no kwegerana n’Imana
- Itsinda ridufasha gutegura no gukurikirana ibikorwa by’ivugabutumwa bikorerwa muri ibyo bigo ndetse no hanze yabyo. Itsinda ry’abavugabutumwa (groupe d’evangelisation) rigizwe n’abavugabutumwa basaga 50, bakora imirimo yo kwamamaza ubutumwa bwiza, kuyobora no gutegura ibiterane by’amasengesho ndetse n’amateraniro.
- Chorale Gilgal ni umutwe w’abaririmbyi, ugizwe n’abaririmbyi basaga 100 abahungu n’abakobwa, aba ni abaririmbyi baririmba indirimbo zo kuramya no guhimbaza Imana mu rwego rwo kwamamaza ubutumwa bwiza bwa Yesu Kristo.
- Itsinda ry’abaririmbyi badufasha mu kuramya no guhimbaza ryitwa: “Elimu worship team”. Iri ni itsinda rigizwe n’abaririmbyi basaga 40, badufasha mu guhimbaza Imana mu materaniro, mu masengesho no mu biterane bitandukanye
- Itsinda ry’abavugabutumwa mu buryo bw’ibihangano byabo bwite(indirimbo, amakinabutumwa n’imivugo). Ni itsinda rigizwe n’abasaga 30, batambutsa ubutumwa bwabo muri gahunda zitandukanye za CEPUR Nyarugenge.
- Itsinda ry’abanyamasengesho bakorera umurimo wo gusenga muri CEP UR Nyarugenge(groupe d’intercession). Intercession ifite munshingano zayo gusengera umurimo w’Imana muri CEP UR Nyarugenge, ibikorwa byose bikorerwamo ndetse n’ibiteganywa gukorwa. Isengera andi mashami akorera muri CEPUR Nyarugenge kugira ngo imirimo yayo matsinda igende neza.
Iri shami kandi ririmo igice gishinzwe gutegura amahugurwa yo mu buryo butari bumwe, akenewe kandi y’ ingirakamaro ku banyamuryango ba CEP UR Nyarugenge.muri uyu muryango hategurwa amahugurwa atandukanye buri mwaka. By’umwihariko dufite itsinda rishinzwe gufasha abafite ibikomere byo mu mutima. Healing and reconciliation(Isanamitima n’ubwiyunge) ni agashami gakorera muri CEP UR Nyarugenge gashinzwe gukurikirana abanyamuryango bayo mu buryo bwo kumenya uko umuntu yakira ibikomere byo mu mutima ndetse no kwiga uburyo bwo kubabarira uwaguhemukiye binyuze mu mahugurwa y’isanamitima n’ubwiyunge.
IMANA IBAHE UMUGISHA.


text:
GUTEGEKWA KWA KABIRI
Mumpera y’imyaka mirongo ine mu butayu bitegura kujya mu Gihugu cy’Ikanani, Mose yavuguruye amategeko ayabasubiriramo ayo Imana yabahereye ku musozi Sinai, abantu bavanye mw’Egiputa bari barapfuye, bityo abana babo bagombaga kubwirwa ayo mategeko y’Imana, bagasubira no mu mubano wabo n’Imana.
Izina ry’iki gitabo cyaitwa “amategeko ya kabiri” kuko bwari ubwa kabiri amategeko asobanurirwa abana ba Isiraeli. Iki gihe aya mategeko yakoraga ku bisiraeli batuye muri Kanani, ari byo bigiye gutangira. Yesu yigisha yajyaga avuga ibiri mur’iki gitabo cyane kuruta ahandi hose mu Isezerano rya kera.
Igitabo cyo gutegeka kwa kabiri giteguye hakurikijwe uko kera bandikaga amasezerano.
I. Ijambo ry’ibanze (1:1-5)
II. Iby’amateka (1:6-4:49)
III. Ibisabwa (5:1-26:19)
IV. Imigisha n’imivumo (27:1-30:20)
V. Itegurwa ry’usimbura no kubisomer abantu (31:1-34:5)
Ijambo “kumvira” rigaragara inshuro 10 naho “urukundo” rigaragara inshuro 22 impamvu nyamukuru yo kumvira n’ukuyereka ko uyikunda (6:4,5) atari ugutinya ibihano cyangwa gushaka ibihembo. Nk’uko Yesu yavuze ati “ni munkunda muzitondera amategeko yanjye” (Yohana 14:15)
Ibice byingenzi.
1) Kongera kwibutswa amategeko icumi (5:1-21) hari itandukaniro hagati ya 5:15 no kuva 20:11 hose havuga kubaha Isabato. Mu kuva havuga impamvu mu minsi yose Isabato ari ngombwa, mu gihe mu gutegekwa havuga impamvu Isiraeli ariyo ikwiye gukomeza Isabato.
2) Ibanze ryo kwizera (6:4-9) mbere ya byose Isiraeli igomba kumenya Imana iyariyo. Ntibakwiye kuramya ibigirwa mana, keretse Imana imwe y’ukuri kandi bagahererekana uko kwizera kubaza bakomokaho, n’ahandi hose hashoboka.
3) Isezerano ry’umuhanuzi uzaza (18:18-22) Imana yakomeza kubaha abayobozi bo mu mwuka, nyuma ya Mose haje Yosuwa. Hagombaga kuba abayobozi batandukanye mu myaka yari kuzaza, iri sezerano ryari gusohozwa no kuvuka kwa Yesu.
4) Imigisha n’Imivumo (28:1-68) kwitondera amategeko kw’abisiraeli kwari kubaha gukomera n’ubutunzi, ariko kuyigomera byari kuzana, indwara, ubukene, ububata, ikimwaro ku Gihugu cyabo, aha tubona Isiraeli yaragiye ibona imivumo cyane kuruta imgisha.


text:
Abagize Impala mu myiteguro yo gusohora ibihangano bishya
Yanditswe na NDAMYIROKOYE FRANÇOIS
Munyanshoza Dieudonné ubarizwa mu itsinda ry’Impala yatangarije Imvaho Nshya ko iri tsinda ririmo gushaka ukuntu muri uyu mwaka ryasohora indirimbo zaryo nshya.
Avuga ko kuva bihuza bamaze gukora indirimbo eshashatu ngo gusa bifuza ko umwaka wa 2018 wazarangira basohoye nibura indirimbo 2 cyangwa 3 zikoze mu buryo bw’amajwi ndetse n’amashusho.
Yagize ati “Twifuza ko umwaka uzarangira hari indirimbo nshya dusohoye”.
Impamvu badasohora indirimbo nyinshi yavuze ko biterwa n’ikibazo cy’ubushobozi buke ngo ariko barimo kureba uburyo ubushobozi bwajya buboneka kugira ngo barusheho gukora ibikorwa byabo bijyanye na muzika.
Yavuze kandi ko bafite igitekerezo cyo kuzasubiramo indirimbo zo hambere z’Impala bakazikorera n’amashusho anogeye ijisho.
Mu 2019 avuga ko kandi bateganya kuzajya hirya no hino mu gihugu bakora ibitaramo bitangira kuririmba kare nabwo bikarangira kare.
Ati “Tuzajya tujya ahantu hatandukanye tubataramire hakiri kare tunasoze kare.”
Orchestre Impala igizwe n’abantu 17 barimo abaririmba, ababyina n’abakora indi mirimo itandukanye.


text:
I.Amasomo yo kuri iki cyumweru arakwigisha iki ?
Njye numvise anshishikariza kudaheranwa n’umwijima, kutigungira mu icuraburindi ry’ukwiheba , ahubwo akansaba gukomeza kwizera, gukomeza umutima no kuba intwari. Iyi rwose ni inkuru nziza ku munyarwanda wo muri ibi bihe ushobora gucibwa intege n’akarengane abona , mu gihe ahungetwa no kubona ko ikibi cyatsinze, abagome akaba aribo bafite ijambo, abagizi ba nabi akaba aribo bashyiraho amategeko yo gukandamiza rubanda ! Umunyarwanda wa none ashobora gucibwa intege no kubona abavusha amaraso y’abavandimwe babo bajya ahabona bagakubita ibyivugo, aho guhabwa induru bagakomerwa yombi ! Umunyarwanda mutaraga nta cyamubuza kubabara mu gihe abona ukuntu igihugu cye gitwarwa intambike, mu mucuri uteye inkeke.
Nyamara ibi byose bigiye guhinduka mu minsi ya vuba aha. Kuko nyine Uhoraho Imana yatoranyije abantu b’intwari nabo bakiyemeza kwitangira kuzana impinduka nziza kandi yubaka igihugu cyacu.
Ese nawe waba wifuza gukomeza umutima no kubarirwa muri izo ntwari zigomba kwitanga kugira ngo umunyarwanda aronke ubwigenge busesuye ? Fata icyemezo ahasigaye usabe Imana kugukomeza muri iyo nzira nziza .
Umunsi mwiza ku bahimbaza “anniversaire ” yabo y’amavuko kuri iyi taliki, bose bose mbatuye aka karirimbo :
http://www.youtube.com/watch?v=CeCtRhHP0lQ
II.Amasomo yo kuri iki cyumweru, 26/01; icya 3 gisanzwe – A
ISOMO RYA MBERE: Izayi 8, 23 ; 9, 1-3
_____________________________
Mu gihe cyahise, Uhoraho yasuzuguje igihugu cya Zabuloni n’icya Nefutali, ariko hanyuma aha ikuzo inzira igana ku nyanja, hakurya ya Yorudani n’intara y’abanyamahanga. Abantu bagendaga mu mwijima babonye urumuri nyamwinshi, abari batuye mu gihugu cy’icuraburindi, urumuri rwabarasiyeho. Wabagwirije ineza ubasakazaho ibyishimo, none bariho bariyereka imbere yawe boshye abishimira umusaruro, baranezerewe nk’abagabana iminyago,kuko wabakijije umuzigo bari bikoreye, ingiga yabashenguraga ibitugu n’ikiboko cy’uwabakoreshaga agahato, warabijanjaguye nko kuri wa munsi w’ Abamadiyani.
ZABURI 27 (26), 1, 4a-d, 13-14
______________________
Inyik/ Uhoraho ni urumuri rwanjye n’agakiza kanjye.
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
ni nde wankangaranya?
lkintu kimwe nasabye Uhoraho,
kandi nkaba ngikomeyeho,
ni ukwiturira mu Ngoro y’Uhoraho,
iminsi yose y’ukubaho kwanjye.
Nyamara jye nizeye kuzabona ubugiraneza bw’Uhoraho,
mu gihugu cy’ abazima.
Ihangane wizigire Uhoraho,
ukomeze umutima ube intwari!
Rwose wiringire Uhoraho!
ISOMO RYA KABIRI: 1 Abanyakorinti 1, 10-13.17
____________________________________
Bavandimwe, mbinginze mu izina ry’Umwami wacu Yezu Kristu ngo muhuze ibitekerezo, mwirinde kwicamo ibice; ahubwo muhuze umutima n’umugambi. Koko rero bavandimwe, abo kwa Kolowe bambwiye ko mwifitemo amakimbirane. Icyo nshaka kuvuga ni uko buri muntu muri mwe agira ati «Jyewe ndi uwa Pawulo!» Undi ati «Jyewe ndi uwa Apolo!» Undi ati «Jyewe ndi uwa Kefasi!» Undi ati «Jyewe ndi uwa Kristu!»Mbese Kristu yaba agabanijemo ibice? Mbese ni Pawulo wababambiwe ku musaraba? Cyangwa se, mwabatijwe mu izina rya Pawulo? Kuko Kristu atanyohereje kubatiza, ahubwo yantumye kwamamaza Inkuru Nziza, atari mu magambo y’ubuhanga ngo hato umusaraba wa Kristu udakurizaho guta agaciro.
IVANJILI: Matayo 4,12-23
_____________________
Muri icyo gihe, Yezu yumvise ko Yohani yatanzwe yigira mu Galileya,yimuka i Nazareti ajya kuba i Kafarinawumu ku nkuka y’inyanja, mu rugabano rwa Zabuloni na Nefutali, kugira ngo huzuzwe ibyo umuhanuzi Izayi yavuze ati «Gihugu cya Zabuloni, nawe gihugu cya Nefutali, nzira igana inyanja, hakurya ya Yorudani, Galileya y’ abanyamahanga! Imbaga yari yigungiye mu mwijima yabonye urumuri rutangaje; n’abari batuye mu gihugu gicuze umwijima w’urupfu, urumuri rwabarasiyeho.»
Guhera ubwo Yezu atangira kwigisha agira ati «Nimwisubireho, kuko Ingoma y’ijuru yegereje!» Nuko igihe yagendaga ku nkombe y’inyanja ya Galileya, abona abavandimwe babiri, Simoni bita Petero na Andereya murumuna we; bariho baroha inshundura mu nyanja kuko bari abarobyi. Arababwira ati «Nimunkurikire, nzabagira abarobyi b’abantu.»Ako kanya basiga aho inshundura zabo baramukurikira. Yigiye imbere abona abandi bavandimwe babiri, Yakobo mwene Zebedeyi na murumuna we Yohani, bari mu bwato hamwe na se Zebedeyi; bariho basana inshundura zabo. Nuko arabahamagara. Ako kanya basiga aho ubwato na se, baramukurikira.Nuko Yezu azenguruka Galileya yose, yigishiriza mu masengero yabo, atangaza Inkuru Nziza y’Ingoma, akiza icyitwa indwara n’ubumuga cyose muri rubanda.
Padiri Nahimana Thomas


text:
Pastor Mugisha Honore ufatanya umuziki wo kuramya no guhimbaza Imana no kuyobora Itorero rya Ntarama Worship Center, yamaze gushyira hanze indirimbo nshya yise 'Gendana na Yesu' nyuma y'iminsi micye ashyize hanze indirimbo ye ya mbere yise 'Umwambaro'.
Mu kiganiro na InyaRwanda.com, Pastor Mugisha Honore yavuze mu buryo burambuye ku butumwa yanyujije muri iyi ndirimbo ye nshya 'Gendana na Yesu'. Yagize ati "Iyi ni indirimbo irimo ihumure, iragaragaza urukundo Imana ikunda ikiremwa muntu kandi iratwibutsa kongera kwegera ubwiza bw’Imana, tukava mu bidatunganye. Umunezero n’Umubabaro byose Imana ibituzaniramo amahoro, no mu bikomeye biriho ubu ituramburiye amaboko yayo, ntabwo dufite kwiheba ngo tuve mu byizerwa."
Yakomeje ati "Ahubwo dufite kwibuka icyo Imana yavuganye natwe tukagira kwizera kuko Imana itabeshya yavuze iti ”Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro, ntuzashya, kandi ibirimi byawo ntibizagufata, kuko ndi Uwiteka Imana yawe, uwera wa israel umukiza wawe.” Yesaya 43:2. Iri jambo ry’Imana ritwibutsa ko ibibazo bigomba kuza, ibihe bigoye bigomba kuza, gusa icy'ingenzi ni uko tutabinyuramo twenyine, ahubwo Imana ibiturindiramo".
Pastor Honore Mugisha ni umushumba wa Ntarama Worship Center
Pastor Honore Mugisha yunzemo ati "No muri ibi bihe bikomeye Imana iri kumwe nawe. Iyi ndirimbo kandi iributsa abantu kugarukira Imana, tukarushaho gusenga, tukamamaza ubutumwa bwiza mu buryo bwose dushojwe. Nshuti muvandimwe ndakwibutsa ko Imana igukunda, waba uri umwizera cyangwa se utamuzi (Yesu Kristo), Imana iragukukunda kandi yiteguye kukugirira neza kuko Imana yakunze abari mu isi byatumye itanga umwana wayo w'ikinege kugira ngo umwizera wese atarimbuka ahubwo ahabwe ubugingo buhoraho".
Ati "Kuko Imana itatumye umwana wayo mu isi gucira abari mu isi ho teka ahubwo yabikoreye kugira ngo abari mu isi bakizwe nawe. Yohana 3:16-17. Yesu yaje kugira ngo dukizwe nawe, kandi niba nawe niba warakijijwe na Yesu ni ukuri komeza wizerere muri we, kandi niba utazi Yesu ukaba ushaka kumumenya gerageza kwegera Itorero rikwegereye, Abashumba bagufashe, shakisha uburyo wasoma ijambo ry’Imana Bibiliya, kandi bizagufasha. Imana iguhe Umugisha. Ndasaba abakurikira InyaRwanda.com ko mwamfasha muga sharing iyi nkuru kugira ngo ubu butumwa tubusangire turi benshi. Habwa Umugisha!".
Pastor Honore yasohoye indirimbo 'Gendana nanjye'
UMVA HANO INDIRIMBO NSHYA 'GENDANA NA YESU' YA PASTOR HONORE MUGISHA
UMVA HANO INDIRIMBO NSHYA 'GENDANA NA YESU' YA PASTOR HONORE MUGISHA


text:
MUTARA III RUDAHIGWA
RWAGASANA Michel
Madam Agathe UWIRINGIYIMANA
NIYITEGEKA Felicite
ABANYESHURI B'I NYANGE BATEWE N'ABACENGENZI BANGA KWITANDUKANYA tariki ya 18/03/1997 MU IJORO
Iri shuri ryisumbuye riherereye mu ntara y’Iburengerazuba mu karere ka Ngororero ahari mu ntara ya kibuye. Mu mwaka wa1997 ubwo mu Rwanda hari umutekano muke, abacengezi bateye iri shuri binjira mu mwaka wa 5 n'uwa 6. Ubwo abo banyeshuri baterwaga n'abacengenzi, bakinjira bahise bababaza bati: Muratuzi?, barongera baravuga bati :Mwatwirukanye mu Rwanda duhungira muri Zaïre mudusangayo none “vous allez me voir”. Basabye aba banyeshuri kwitandukanya. bavuga bati: “Abahutu bajye ukwabo n'Abatutsi ukwabo” . Abanyeshuri basubiza bavuga bati: “twese turi Abanyarwanda”. Nibwo abacengezi batangiye kubarasa. Bamwe muri bo barapfa abandi barakomereka. Aba banyeshuri bavuga ko ubuyobozi bwahoraga bubashishikariza kubana mu mahoro.Abanyeshuri barokotse igitero cy’abacengenzi bahamya ko bakundaga gusenga kandi abayobozi bakababa hafi. Aya mafoto agaragaza abanyeshuri bishwe mu gitero, n’umwe wapfuye nyuma azize ingaruka z’Igitero; ariko 40 barokotse icyo gitero nabo ni Intwari z’Igihugu, mu cyiciro cy’Imena.


text:
Ibi yabibasabye kuri uyu wa Kabiri tariki ya 14 Nzeri 2021, mu ruzinduko amazemo iminsi mu Rwanda. Yafashe umwanya ahura n’abanyeshuri bo mu gihugu cye baje kuvoma ubumenyi.
Uyu muhango wabereye muri Kaminuza y’Abalayiki b’Abadiventisiti b’Umunsi wa Karindwi (UNILAK), dore ko ariyo ifite abanyeshuri benshi b’Abanya-Liberia bigamo, kuko ubu basaga 150.
Muri iki gikorwa Bhofal Chambers yari kumwe n’abadepite batatu bazanye muri uru ruzinduko.
Abanyeshuri babonye umwanya wo kuganira na we ndetse bamugezaho bimwe mu bibazo bibangamiye birimo kumusaba ko igihugu cyabo cyaganira n’u Rwanda impanyabumenyi zabo zikajya zihabwa agaciro.
Bhofal Chambers yabemereye ko agiye gukora ubuvugizi bushoboka bakabasha gukurikirana amasomo yabo nta kibazo kibabangamiye bafite.
Mu kiganiro yagiranye na IGIHE, Bhofal Chambers, yavuze ko ari iby’agaciro kuba abanyeshuri bo muri Liberia baza kuvoma ubumenyi mu Rwanda.
Yagize ati “U Rwanda ni igihugu dufite amateka asa, twese twanyuze mu ntambara. U Rwanda rumaze kwiyubaka mu buryo bugaragara, dukwiye kurwigiraho mu guhindura no guteza imbere igihugu cyacu.”
“Kuba hari abanyeshuri baje kwiga hano bisobanuye byinshi kuko bazabona ubumenyi buhagije, bazagira ubumenyi bahakura buzafasha igihugu mu cyerekezo kirimo.”
Yakomeje asaba aba banyeshuri kwigana umwete bakirinda icyabarangaza ndetse bakanahagararira igihugu cyabo neza.
Yagize ati “Ndabasaba kwishyira hamwe, mukabana mu mahoro mukagira ikinyabupfura ndetse mukihangana. Mushyire umutima ku masomo yanyu. Ndabasaba kuba abanyeshuri beza n’aba ambasaderi beza b’igihugu cyacu.”
Umuyobozi wa UNILAK, Dr. Ngamije Jean, yavuze ko bashimishijwe no kuba aba badepite basuye abanyeshuri babo. Yavuze ko bizafasha kaminuza gukomeza kubakurikirana.
Yagize ati “Twashimishijwe no kwakira itsinda ryo mu rwego rwo hejuru ry’abayobozi bo muri Liberia. Twashimishijwe no kuba baje gusura abanyeshuri babo , nk’uko mwabibonye dufite abanyeshuri benshi baturukayo kandi bakomeza kuza.”
“Bamaze kugira umuryango utari muto. Kuba baje kubareba byadufashije nka kaminuza kuba bamenye aho abanyeshuri bari ndetse bakazanabafasha gukemura bimwe mu bibazo bahura nabyo.”
UNILAK ni imwe muri kaminuza zigamo abanyamahanga benshi baturuka hirya no hino ku Isi. Dr Ngamije yavuze ko bagerageza guha abanyamahanga ubumenyi baje bashaka ndetse bakoroherezwa aribyo bituma bagenda biyongera.
Ku ruhande rw’Abanyeshuri b’Abanya-Liberia, Umuyobozi w’Umuryango w’Abanya-Liberia baba mu Rwanda, Emmanuel Sarpong, yavuze ko banejejwe no kuba abayobozi babo babatekerejeho.
Yagize ati “Byadushimishije cyane! Uzi kuba uri imahanga ukabona umuntu w’iwanyu, biragushimisha. Dore haje abayobozi byadushimishije cyane. Abanyeshuri nabo bazakomeza gushyiramo imbaraga kugira ngo nidusubira iwacu tuzagire umusanzu dutanga kuko natwe tuba twatekerejweho.”
Kaminuza ya UNILAK yashinzwe mu 1997 n’ababyeyi b’Abalayiki b’Abadiventisti. Ifite amashami i Kigali, i Nyanza na Rwamagana.
Amafoto: Mucyo Jean Regis


text:
Kwayura biranduza
Uwo mwegeranye arayura,nawe bikagufata.Wabishaka utabishaka (involontaire). Biragoye kubihagarika,n’ubwo bishoboka mu rwego rwo kwirinda kwanduza abandi.
Iyo bishatse kubafata,abenshi bakora uko bashoboye ngo babyirinde cyangwa babitsinde kuko baba batinya ko abandi bakeka ko barambiwe,cyangwa ko ibiri gukorwa batabyitayeho.
Lire: le bâillement,geste d’apaisement et de sympathie
Akenshi,uko kwanduzanya kutari indwara ngo hari ubwo biterwa n’uko uwo muntu mwegeranye cyangwa ukuri imbere umwiyumvamo(empathie).Ngo ni kimwe n’uko imbwa yigana shebuja iyo yayuye ariko ntibikore k’uwo itazi.Na none kandi,ngo umubyeyi iyo yayuye,n’umwana we arabikora.
Byakunze kugaragara ko abadafatwa no kwayura babitewe n’abandi ari ba bantu cyangwa abana barwaye kutagira icyo bumva(autisme cyangwa schizophrénie)kuko imitsi yo mu maso n’iyo mu rwasaya biba bidakorana.
Si iby’abana gusa
Uretse no kuba atari ibya bene abo bana gusa, ngo si ibyaremwe byose bibasha kwayura.Ngo ni igikorwa gihuriweho n’ibiremwa bifite urwasaya rwagutse(mâchoire).
Aha rero ni bwo usanga intare,inzovu cyangwa imvubu na zo zayura.Nyamara iyo intare y’ingabo yayuye,iy’ingore ntibikorera icyo.
Abandi barabikoze arakira
Hari abayura,iminwa ikagendanira ko, hafi no kwitabaza muganga.Kayondo yatashye ananiwe cyane.Yari yifitiye n’ibibazo by’amafaranga.
Ageze mu rugo,asanga umugore n’abana bari mu yandi.Mu munuta umwe gusa, yayuraga incuro zirenze umunani.Aho bose bagarukiye mu cyumba,umunuta wakurikiyeho yarayuye ararenza ,n’iminwa igendanira ko.
Muri ako kanya,abana na bo batangira kwayura no kurira.Umugore ni ko gusimbuka bwangu amwegeka mu gituza kandi ubundi atari aherutse kubikora. Yamukoze mu misaya,n’abana bakomeza kwayura maze iminwa iragaruka,arakira.
Aha ni ho bamwe bahera bavuga ko kwayura bikwiye kwitonderwa iyo habuze empathie.Baba bibaza iki kibazo: abantu batanu bari mu biro bimwe,uwananiwe niyayura,abandi batwawe n’imirimo yabo, bizababaho?
By P.B


text:
Harabura iminsi mike umuhanda wa kaburimbo uhuza Akarere ka Gicumbi mu Ntara y’Amajyaruguru n’Akarere ka Nyagatare mu Ntara y’Iburasirazuba ukuzura, nyuma y’igihe wubakwa.
Uyu muhanda witezweho koroshya ubuhahirane n’urujya n’uruza hagati y’izo ntara, ni uruhererekane rw’umuhanda mugari Base-Rukomo-Nyagatare Perezida Paul Kagame yemereye abaturage ubwo yiyamamazaga mu 2003.
Igice kiva kuri Base mu Karere ka Rulindo ugana mu Mujyi wa Gicumbi cyo cyararangiye, icyerecyeza i Nyagatare nacyo kiri ku musozo, dore ko ibice byinshi byamaze kugeramo kaburimbo.
Umunyamakuru wa IGIHE, Karirimba A. Ngarambe, yatembereye aho uwo muhanda uri kubakwa, mu rugendo rugamije kureba imirimo yo kwagura imihanda mu bice bitandukanye by’igihugu hagamijwe koroshya ubuhahirane.
Muri uwo muhanda Gicumbi-Nyagatare, yasanze ibikorwa birimbanyije. Ahatarashyirwa kaburimbo bigaragara ko bizakorwa vuba kuko imashini zamaze kuhatunganya, mu gihe ahandi ho kaburimbo ya mbere yamaze kugeramo.
Ku nkengero z’umuhanda kandi hagiye hubakwa za ruhurura zitwara amazi kugira ngo adatembera mu muhanda cyangwa ku mpande zawo akawangiza.
Nubwo uyu muhanda woroshya ubuhahirane n’ingendo hagati y’Amajyaruguru n’Uburasirazuba, unafasha abawunyuramo kureba ubwiza bw’izo ntara n’imiterere y’uturere twazo tugize n’imisozi, imibande n’ibibaya.
Ku bize ubumenyi bw’isi (Geographie), uwo muhanda ni ishuri ryiza ryerekana ubwiza bw’u Rwanda uhereye mu misozi yarwo miremire mu Majyaruguru kugeza mu mirambi myiza ya Nyagatare.
Muri make, uwo muhanda uzoroshya ubukerarugendo bw’u Rwanda kuko uzafasha abarusuye kubona ibindi bice byarwo batari basobanukiwe kubera ko utwo duce umuhanda unyuramo bitari byoroshye kutugendamo.
Ahanyujijwe umuhanda hahise haza iterambere, usanga ku nkengero zawo udusantere tw’ubucuruzi tuvuka umunsi ku munsi, abaturage bari mu bikorwa bibateza imbere bishimiye kandi bikagaragarira amaso, ari nako mu muhanda ugenda uhura n’abaturage baba abagenda n’amaguru, abagenda n’amagare batwaye imizigo nk’imyaka bejeje n’ibindi.
Muri Mata uyu mwaka Minisiteri y’Ibikorwa Remezo yatangaje ko agace ka Base-Rukomo kagizwe n’ibilometero 51 kamaze kurangira, naho aka Rukomo-Nyagatare k’ibilometero 73,3 kageze kuri 83%.
Intego ni uko umwaka wa 2021 uzangira uyu muhanda warangiye, urujya n’uruza hagati y’intara zombi rukoroshywa.
Ni umuhanda witezweho kandi kongera ubucuruzi n’ubuhahirane mu bice bitandukanye by’igihugu by’umwihariko Amajyaruguru n’Uburasirazuba, kongera urujya n’uruza rw’abantu, kugabanya igiciro cy’ingendo z’abantu n’ibicuruzwa.


text:
Iki gitaramo cya Cécile Kayirebwa cyiswe ‘Igitaramo-Celebration’ cyari ibirori by’impurirane kuko yizihizaga isabukuru y’imyaka 70 amaze avutse no gutarama bya Kinyarwanda yibutsa abakunda ibiha ibihangano bye ko ‘abumbatiye umurage yasigiwe na se’ mu kwihiza mutagatifu Cecilia wari umutware w’abaririmbyi ku Isi yose.
Iki gitaramo cyari umwihariko udasanzwe ari nacyo cyabyaye ibyishimo byihariye ku bitabiriye, nta muyobozi w’ibirori wari wateguwe ‘kuko iki gitaramo cyashushanyaga uko hambere Abanyarwanda bataramaga umwe agakora mu muhogo mu buryo bwe, abandi bakivuga, abahanzi b’imivugo bagakora mu nganzo ndetse n’abazi kubyina no guhamiriza bakiyerekana gitore’.
Kayirebwa yari yatumiye inshuti, abavandimwe, abayobozi bakuru[barimo Senateri Tito Rutaremara], abahanzi bakuze n’abakizamuka ndetse n’abakunzi b’umuziki nyarwanda muri rusange. Mu bahanzi batumiwe harimo Masamba, , Muyango na Mariya Yohana, hari kandi n’abahanzi bakibyiruka nka Eric 1Key, Jules Sentore, Deo Munyakazi n’abandi.
Kayirebwa yavuze ko iki gitaramo yakoreye muri Serena Hotel cyari umwanya wo kugaruka ku murage yasigiwe n’umubyeyi we afata nk’umutoza mukuru mu gutarama Kinyarwanda.
Yagize ati “…na Data yari umuririmbyi wabikundaga cyane kuko yari umusominari, ubwo mu rugo twarataramaga akaturirimbira natwe tukizihirwa. Urumva yatubyaye turi cumi na babiri, yatubwiraga ngo turi intumwa ze […] Yanyise Cécile abizi kuko nanjye nahindutse umuririmbyi, Cecilia rero yari umutware w’abaririmbyi ku Isi, urabona ko nanjye nagendeye muri iyi nzira.”
Yavuze ko kera mu rugo iwabo bakoraga igitaramo cyayoborwaga na se [na we wari umuhanzi] gisa n’icyo yaraye akoze aherekejwe n’abahanzi asanzwe afitanye na bo ubumwe kimwe n’abandi bubatse ubuhanzi bagendeye ku byo yakoze mu myaka yatambutse.
Muri iki gitaramo Kayirebwa yongeye kwereka abantu ko impano y’ubuhanzi ayifite mu maraso ndetse ko yifuza gukomeza kuyisigasira ari nako atoza abahanzi bato gukunda umuziki ushingiye ku muco nyarwanda.
Kayirebwa yamaze ipfa benshi mu bakunzi b’indirimbo ze cyane cyane izo ha mbere. Nyinshi mu zatumye benshi bamukunda yaziririmbye, mu zishimiwe cyane harimo ‘None twaza’, ‘Iwacu’, ‘Rwanda’, ‘Tarihinda’ abafana bamufashije kuziririmba ndetse ahanini amajwi yabo yiganzaga kurusha ay’uyu muhanzi umaze kuba icyogere mu muziki.
Yatanze umwanya buri mufana cyangwa uwiyumvamo ubuhanzi wese aririmba imwe mu ndirimbo ze yihititemo. Igitaramo cyongereye imbaraga ubwo Kayirebwa yateraga indirimbo abahanzi b’abahanga nka Masamba, Muyango na Mariya Yohani bakamwunganira mu majwi.
Cecile Kayirebwa ni umwe mu bahanzi bo mu myaka yo hambere ukomeje kwigaragaza mu muziki ndetse werekana ko umuziki gakondo nyarwanda ntaho wagiye. Uyu muhanzi yagaragarijwe igikundiro n’abakunzi be b’ingeri zose haba abana bato, ingimbi n’abangavu , abasheshe akanguhe n’abakuze muri rusange.
Akoze iki gitaramo nyuma y’ibitaramo bikomeye yagiye akora bijya gusa n’icyaraye kibereye kuri Serena Hotel.
Cecile Kayirebwa w’imyaka 70, amaze imyaka irenga 30 akora umuziki. Igihe kinini aba mu Bubiligi gusa ubu yaje mu Rwanda gutaramira abakunzi be no gutoza abakizamuka mu muziki. Uwabara ibigwi bye mu muziki bwakwira bugacya; gusa mu ncamake yamamaye cyane muri Album yasohoye nka ’’Ubumanzi”, “’Rwanda’’ , hari n’indi aherutse gusohora yise ‘Urukumbuzi’ nayo yakunzwe cyane.


text:
Shanga, mfite imyaka 15. Natangiye kuzana ibimenyetso biranga ubwangavu. Ariko ngitangira kumera amabere, abo tubana batangiye kumbuza ibintu byinshi. Nasanze kuba umwangavu biteye isoni. Numva nifuza kongera kwibera umwana ariko ntibyankundira. Nkore iki? Ngira inama, nitwa Mukabalisa.
Mukabalisa urakoze cyane kubaza iki kibazo. Ubarije ba “Ni Nyampinga” batari bake. Ibyo uvuga ni byo koko, hari abakobwa bagera mu bwangavu nkawe bagatangira kugira ipfunwe. Ariko hari n’abandi usanga ahubwo bagira ishema. Byaba byiza abakobwa bageze mu bwangavu bakagira ishema. Ubwangavu ni ikintu kiza. Ni ikimenyetso cy’uko utangiye kuva mu bwana, ukerekeza ku kuba umuntu mukuru. Ubwangavu ni igihe gishimisha cyane. Igihe umukobwa akina n’abandi, akiga byinshi ndetse akagira n’inshuti zizakomeza kumubera inshuti yarakuze. Ariko reka ngufashe twibaze impamvu abakobwa iyo bageze mu bwangavu bagira ipfunwe aho kugira ishema.
Iyo usesenguye neza, usanga ibitera umukobwa kugira ipfunwe ari ibi ngibi:
- Kuba nta makuru afite ku mpinduka zigiye kumubaho, zikamutungura.
- Kuba afite amakuru atari yo, baramubeshye, hanyuma impinduka zatangira kumubaho, agasanga zitandukanye n’ibyo yabwiwe.
- Kuba hari ibintu bibi abantu bahuza na zimwe mu mpinduka ziba ku mukobwa mu gihe
- Kuba umukobwa yahubuka agakora ibintu bizamugiraho ingaruka igihe kinini, kubera amakuru adafite, agasobanukirwa yaramaze kubikora.
Naganiriye n’abantu batandukanye, maze bambwira ko ikintu abanyarwanda bafataga nabi cyane mu mpinduka ziba ku mukobwa mu bwangavu, ngo ari ukuba umukobwa ari mu mihango. Hari byinshi byaziraga kuri we ndetse bakemera ko hari ingaruka byatera kandi mu by’ukuri nta kibazo. Ingero:
- Umukobwa cyangwa umugore uri mu mihango:
- yaterura umwana w’uruhinja nta kibazo. Ntabwo yamuhumanya ngo azane ibiheri mu maso.
- yanyura mu myungu (ibihaza) nta kibazo kandi ntiyabora.
- yagera aho inka iri kubyara, kandi ikabyara neza.
- yagera aho bari kwenga kandi ibyo ntibyatuma bitema.
- Imihango ubwayo si umwanda, ahubwo uri mu mihango yigirira isuku.Ibindi bishobora gutera umwangavu ipfunwe ni uko ashobora kuzana ibiheri mu maso, akabona ntasa neza nka kera. Hari n’igihe amera amabere, akazagira ubunini burenze ubwo yatekerezaga. Ashobora no kubyibuha cyane mu gihe gito ntabikunde. Ibi byose bishobora gutera umwangavu kugira ipfunwe. Gusa, ntibikwiriye kumutera ipfunwe kuko ni ibisanzwe.
Ikindi navuga, ni uko umwangavu usanga yiyumva nk’umuntu mukuru, ariko ababyeyi be n’abo bava inda imwe n’abandi baturanyi, bagakomeza kumufata nk’umwana ku buryo ibitekerezo atanze badapfa kubyakira. Ibi na byo byatuma agira ipfunwe.
Nshuti yange, ibi byari bimwe mu bintu byatuma umukobwa ugeze mu bwangavu yiyumvamo ipfunwe aho kwiyumvamo ishema.
Ariko, ibiba bigiye kukubaho ni byiza. Uba ugomba gushaka amakuru ku muntu mukuru wizeye akagusobanurira neza. Iyo ufite ubumenyi, ndetse n’abagukikije bakagushyigikira mu bwangavu bwawe, ntakabuza nta pfunwe ugira uri mu bwangavu, ahubwo wumva ufite ishema ryo gukura.


text:
Ubwo nasuraga Ishuri Ryisumbuye rya Bisesero mu minsi ishize, nageze ku marembo nsanganirwa n’uruvange rw’umuziki ufite imbaraga, wumvikaniraga mu nzu iberamo ibirori. Nagize amatsiko yo kumenya ibirimo kuhabera maze ndegera, nsanga Benigne w’imyaka 17 avanga imiziki. Ku ruhande rumwe rw’icyo cyumba, ni ho Benigne yari ahagaze, imbere ye hari ameza ateretseho ibikoresho yifashisha mu gutanga umuziki uyunguruye harimo na mudasobwa. Benigne yacuranze indirimbo zigezweho z’abahanzi bo mu Rwanda, bituma abanyeshuri bagenzi be babyina umuziki ivumbi riratumuka.
“Iyo nabaga mbabaye cyangwa mu rugo hari ibibazo, ninjiraga mu cyumba nkafungura radiyo. Iyo numvaga indirimbo nahitaga ntuza.” Uyu ni Benigne w’imyaka 17, ukunda iteka kumva umuziki mu masaha y’ikiruhuko, kubera urukundo awukunda.
Benigne ageze mu mwaka wa 2 w’amashuri yisumbuye ni bwo yatangiye kwimenyereza kuvanga umuziki, umurimo uzwi nk’ubu DJ (soma dije). Akigera ku ishuri rya Bisesero, yasanze nta mukobwa uragerageza kuba DJ. Abajije impamvu bamubwira ko bose babitinya, kuko baba bumva ari iby’abahungu.
Benigne yahise yegera umwe mu bahungu bari basanzwe babikora, amusaba kumwigisha, undi arebyemera. “Nararaga mbyisubirishamo, nkajya kuri 'internet' nkasoma uko bakoresha ‘application’ abavanga imiziki bakoresha”.
Benigne arakomeza ati: “Iyo nabaga ndi kubyiga numvaga ari wo munezero wange, nta munsi n’umwe washoboraga kumbona mbabaye.” Uwo muhungu amaze kurangiza amasomo ye, Benigne ni we wasigaye avanga imiziki.
Kuba yarakoze ibyo abandi bakobwa batinyaga, byateye ishyaka bagenzi be, ndetse bamwe baramwegera bamusaba ko yabigisha.
Benigne yabwiye Ni Nyampinga ko kuvanga imiziki bitabangamira amasomo ye kuko abikora mu mpera z’icyumweru. Yemeza ko buri kintu agikora mu gihe cya cyo. Ati: “Iyo ari umwanya wo gucuranga, icyo gihe nshyira umutima ku muziki, waba ari umwanya wo kwiga, nkashyira umutima ku masomo.” Benigne ngo ntabwo ajya munsi y’amanota 70.
Twaganiriye kandi na Desire, umuyobozi ushinzwe imyitwarire y’abanyeshuri ku ishuri rya Bisesero na we aduhamiriza ko urukundo n’umurava Benigne agirira ibyo akora byabateye ishyaka ryo kumushyigikira. “Tumuha umwanya wo gukora imyitozo yo kuvanga imiziki ndetse tukamuha n’ibikoresho bya muzika byo kwitorezaho mu gihe abikeneye.”
Benigne yatugaragarije ibyishimo aterwa no kuvanga imiziki agira ati: “Indirimbo ni umuti; nigiramo amagambo anyubaka kandi mashya. Umuziki utuma wishima kuko n’iyo ucuranze abandi bakishima bakabyina, nawe uranezerwa.”
Umwe mu nshuti za Benigne witwa Innocente, yemeje ko Benigne ahora yishimye kandi ko akenshi aba aririmba indirimbo nshya yamenye ndetse na bo akazibigisha. Ibi ngo na bo bibatera imbaraga zo gukora ibyo bakunda.
Benigne yasoje ashishikariza urundi rubyiruko gukora ibibanezeza kuko ngo iyo ufite umunezero n’umutima utuje, ibindi byose bikorohera kubigeraho.


text:
Abarenga 200 bakiriyeYesu Kristo nk’Umwami n’umukiza w’ubugingo bwabo, abenshi muri bo bari hagatiy’imyaka13 na 20, ni mu giterane kirimo kubera muri Letaya Georgia.
Ariko andi makuru ushobora kuba utarigeze wumva kubyerekeranye no gukora kw’Imana, ni uko nko mu bilometero 90 mu majyaruguru y’uburengerazuba bwa Savannah, hashinzwe irindi hema rinini mu rwego rw’ububyutse muri Amerika abantu benshi biyemeje kwakira Kristo no kumukurikira.
Kugezaubu, Umuvugabutumwa D.R. Harrison avuganezako abantubarenga 200 bemeye Yesu Kristo nk’Umwami n’Umukiza wabo. Kandi benshi muribo bari hagati y’imyaka 13 na 20.
Harrison yabwiye CBN News ati: "Mu ntangiriro z’umwaka Pasiteri yaduhamagariye kuza mu giterane, kandi barimo gusenga no gushaka mu maso h’Imana, kandi kuva mu iteraniro rya mbere, Imbaraga z’Imana zatangiye kumanukira muri uyu mujyi".
Yakomeje agira ati: “Mubyukuri, abangavu n’ingimbi bavuye hirya no hino,mu mpande zitandukanye, mu miryango itandukanye, mu mashuri yisumbuye, mu mashuri abanza, kandi itorero riba ryuzuye ingimbi n’abangavu buri joro, bashaka ibyiringiro muri Kristo Yesu”.
Harrison avuga ko abangavu n’ingimbi bakomeje kuzana incuti zabo mu giterane mu itorero rytwa Hillcrest Baptist Church.
Ati“Bari kuza kandi bari gukizwa.Twabonye abana barambika ibiyobyabwenge ku ruhimbi, bagahita bakizwa , bakajya guhagarara mu mihanda bafashe ibyapa, bavuga bati ’Yesu arabakunda, ‘Yesu yahinduye ubuzima bwanjye’ Ngwino mu giterane wirwaneho ubwawe ”.
Akomeza agira ati:” Mubyukuri ni ibintu bidasanzzwe ibyo Imana irimo gukorera muri abo bantu bato muri uyu mujyi wa Swainsboro, muri Let ya Georgia”.
Harrison yizera ko ingimbi n’abangavu hirya no hino ku isi barimo gushaka ibyiringiro. Ati"Turabizi ibyiringiro byonyine bagiye kubonera muri Yesu Kristo". "Kandi sinigeze mbibona ku giti cyanjye, twabonye ububyutse bukomeye mu myaka ine ishize kuva nkizwa, ariko sinigeze mbona ubwanjye Imana yimukira mu rubyiruko nk’uko iri kubikora muri uyu mujyi"
Harrison yasangije CBN amakuru ku bijyanye n’amasengesho yihariye ati: "Twateraniye hamwe dutangira gusenga, kandi abantu bari batonze umurongo hanze y’itorero, dusenga kugira ngo Imana yohereze ububyutse mu mujyi wabo, muri leta ya Jeworujiya no muri Amerika".
Kubera ko bibayeho mugihe cy’icyorezo, umuvugabutumwa avuga ko abantu bose bitabira bahabwa agapfukamunwa (mask). Ati “Hano hari itorero rifite isuku, kandi hari abantu bashaka guhana intera hagati yabo”.
Harrison arabisobanura agira ati: "Turizera rero Imana kandi tugerageza gukora ibishoboka byose kugira ngo tugumane umutekano muri iki gikorwa."
Ububyutse buzaguma mu nyubako y’itorero kugeza ku ya 10 Mutarama, hanyuma twimuke hanze ku ya 11 Mutarama twerekeza mu ihema rinini.
Source: https://www1.cbn.com/
[email protected]


text:
Umwana aremerwa kandi akarererwa mu muryango, agatozwa indangagaciro z’umuco Nyarwanda zo gukunda igihugu n’umurimo, ubumwe n’ubupfura nk’ipfundo rikubiyemo imico myiza iranga Umunyarwanda wese (ubunyangamugayo, ubudahemuka, kwiyubaha no kubaha abandi, kwicisha bugufi, kuba umwizerwa n’umunyakuri).
Hari byinshi byakomye mu nkokora imibereho n’imibanire y’Abanyarwanda, harimo ubukoloni, politiki yakurikiye ubwigenge yaranzwe no guca ibice mu Banyarwanda, byatugejeje kuri Jenoside yakorewe Abatutsi mu 1994; yagize ubukana ndengakamere mu gusenya imibanire y’Abanyarwanda muri rusange, ndetse n’iy’abagize umuryango by’umwihariko.
Inzira ndende yo kongera kubaka ubumwe bw’Abanyarwanda yasabye ko Abanyarwanda twese tubigiramo uruhare, tugaruka ku ndangagaciro z’umuco wacu. Ni uko Igitekerezo-Ngenga cya ‘Ndi Umunyarwanda’ cyavutse kandi giha Umunyarwanda kongera kubaka ihame ry’Ubunyarwanda, ashingiye cyane mu kwibona no kwiyumva nk’Umunyarwanda mbere y’ibindi byose, kubana nta rwicyekwe no gushyira inyungu rusange n’iz’igihugu mbere y’inyungu bwite.
Mu Kinyarwanda, twemera ko “Ntawe utanga icyo adafite”. Ni ngombwa ko abagize umuryango cyane cyane ababyeyi bahuriza hamwe, bakisuzuma, bakaganira ku bikomere no ku mateka yacu n’uburyo adakwiye kuba imbogamizi mu gutanga uburere buboneye ku bana b’u Rwanda.
Uburere buboneye ni uburyo bwo kurera umwana hagamijwe imikurire ye ikwiye no kubasha kumufasha ku myitwarire ye mu buryo bumwubaka kandi bumufitiye akamaro. Imwe mu nzira ikoreshwa kugira ngo ubwo burere bugerweho ni ukurema ubushobozi mu mwana bwo kubasha kuganira no kumvikana n’abandi, kurinda amarangamatima ye, kwigira no kwikemurira ibibazo.
Ubu bushobozi nta handi bwaturuka atari mu muryango uganira, ukosora uwakosheje utamuhutaje kandi wita kuri buri wese bitewe n’imyaka n’ibyo akeneye muri icyo cyiciro arimo.
“Igihe kirageze ngo hashyirweho uburezi bufite uruhare mu kubaka umuryango Nyarwanda wunze ubumwe kandi ufatanya kugira ngo ugere ku mibereho myiza ya buri wese”
Kugira ngo iyi ntumbero tuyigereho, umuryango Nyarwanda urasabwa guhuza gahunda ya ‘Ndi Umunyarwanda’ n’uburere buboneye aho umuryango muto (ababyeyi n’abana) ubasha kuganira ku mateka wisanzuye, ukavugisha ukuri, ugashingira ku muco n’indangagaciro z’Abanyarwanda; ugasoza wemeranyije ku nshingano zo kurerera no gukorera u Rwanda.
Ibi bizafasha abana gusobanukirwa bakiri bato ko n’ubwo abantu bagira ibyo batumvikanaho, cyangwa badahuriyeho bitagomba kubatanya cyane cyane nk’abantu basangiye igihugu, ururimi, umuco n’icyerekezo.
“Umuryango utaganiriye urazima!’’. Nk’ababyeyi dukwiye kwiyegereza abana, tukongera umwanya wo kuganira na bo, aho batorezwaga “Ingengabitekerezo y’ivangura ku ishyiga”, hagasimbuzwa “indangagaciro zubaka ubumwe” maze umuryango ukaba umusemburo nyawo wa “Ndi Umunyarwanda” duhereye iwacu mu rugo.
Igitekerezo-ngenga cya “Ndi Umunyarwanda”, gikwiye kuba ubuzima bw’abagize umuryango bwa buri munsi, kubana neza n’abandi, kubaha isano bafitanye ry’Ubunyarwanda, birinda gukomeretsanya, ahubwo bafashanya mu rugendo rwo gukira ibikomere byasizwe n’amateka dusangiye nk’Abanyarwanda.
Ese hari uwasubiza ibihe inyuma ngo ibyadutanije kugera kuri Jenoside yakorewe Abatutsi bihinduke inzozi tutabana nazo buri munsi? Ese nk’abakuru babonye ubukana bwa Jenoside yakorewe Abatutsi mu 1994, ni uwuhe murage twaha abato? Twe tuzi neza ko nta cyiza cy’urwango no kudashyira hamwe! Ese iki gihugu ko ari icyacu twese nk’Abanyarwanda, twirenge turahire ko hari Abanyarwanda bakirushaho abandi uburenganzira, bityo bakaba bakibamo bonyine?
Reka nkabye inzozi! Isano muzi y’Ubunyarwanda izaduhame, gukunda igihugu no kugiteza imbere bibe umurage duha abato maze abakurambere batetse Ijabo, baterwe ishema n’uko u Rwanda rwemye kandi buri Munyarwanda, umuto, umukuru, uri ku butaka bw’u Rwanda n’utuye hanze yarwo… twese turajwe ishinga no guteza imbere igihugu cyacu, twubaka umuryango mwiza, uzira amacakubiri n’urwango !
Twese duterwe ishema no gutoza abato bacu Ubunyarwanda!
Ibikubiye muri iyi nyandiko ni ibitekerezo bwite bya Minisitiri w’Uburinganire n’Iterambere ry’Umuryango, Migeprof, Prof. Bayisenge Jeannette.


text:
Hari amakosa abakobwa batarashaka bakunze gukora batabizi akaba yabababera intandaro yo kubura abagabo nk’uko tugiye kubireba muri iyi nkuru.
1.Bibeshya ko amafaranga agura urukundo
Abakobwa benshi baba bumva kugira umusore mukundana ufite amafaranga arirwo rukundo nyamara baba bibeshya cyane kuko abasore bafite amafaranga baba birukirwa n’abakobwa benshi bayabifuzaho, rero abakobwa bagomba kumenya ko gukundana by’ukuri byiza atari ukugendera ku ma modoka kanaka afite cyangwa amazu n’amafaranga ahubwo icya mbere bakamenya ko ari ugufatanya no gukundana bya nyabyo kurusha kumva ko umusore ufite amafaranga ari we muzashobokana.
2.Bumva ko bashobora guhindura imico y’umusore uwari wese
Umukobwa utarashaka umugabo aba yumva uwariwe wese azahura nawe azabasha kwihanganira imico ye ndetse akumva ko azabahindura uzaba adafite imyitwarire myiza, nyamara siko biri kuko hari abantu utabasha guhindura niyo wateka ibuye rigashya.
3.Bamwe bahora bifuza byinshi ku musore bakundana
Abakobwa bamwe baba bumva bifuza ibya mirenge ku basore bakundana ndetse bigatuma urukundo rwabo rudatera kabiri. Iki nacyo kiri mu bintu abakobwa bamwe bagenda bahuriraho n’abandi.
4.Baba batekereza ko kwishima kwa nyako ari ukuba wubatse urugo[kugira umugabo]
Abakobwa batarashaka baba bumva ko ibyishimo byose biva ku kuba umuntu afite umugabo, nyamara siko bimeze kuko abubatse ingo bose siko bari mu munezero kuko hari n’abifuza kongera gusubira mu bihe bya kera, aho bari bafite amahirwe yo guhitamo uwo bakundana.
5.Baba bumva ko imyaka ariyo igaragaza ko umuntu agomba gukora ubukwe.
Muri kamere y’abakobwa habamo akantu ko kumva ko hari imyaka ntarengwa bagomba kugeza bakubaka ingo ndetse bakumva ko iyo umuntu yayirengeje aba yatangiye gukecura, Abakobwa kandi bumva ko nta hantu baba bahuriye n’abasore bangana mu myaka.
6.Bahoza igitutu ku basore bakundana
Iyo umukobwa akundanye n’umusore igihe kinini atangira kugenda amushyiraho igitutu ngo bakore ubukwe kuko aba yumva ko iby’urukundo rwabo bisa nk’ibyarambiranye.
Niba ushaka umukunzi kanda kuri iyi link ukurikize ibisabwa :http://yegob.rw/dating


text:
Amahoro ntabwo yubakwa mu gihe cy’intambara gusa – NURC
Komisiyo y’Igihugu y’Ubumwe n’Ubwiyunge (NURC), iratangaza ko kubaka amahoro bigomba kujyana no guhangana n’ibikorwa bikunze kubangamira umutekano n’umudendezo wa buri muntu, n’ubwo hari abavuga ko ushaka amahoro ategura intambara.
Ibyo bitangajwe mu gihe kuri uyu wa 18 Nzeri 2021 u Rwanda rwifatanya n’ibihugu bigize Umuryango w’Abibumbye (U N) kwizihiza umunsi mpuzamahanga w’amahoro.
Umunsi mpuzamahanga w’amahoro watangijwe mu mwaka wa 1982, nyuma yo gusuzuma ibibazo by’intambara byibasira abaturage bikababuza umudendezo ndetse bamwe bakabisigamo ubuzima, u Rwanda rukaba ruwizihiza ku itariki 18 Nzeri buri mwaka.
Insanganyamatsiko izirikanwa uyu munsi ku rwego rw’isi no mu Rwanda igira iti “Duharanire amahoro arambye dufatanya gutsinda Covid-19”, ari na ho NURC ihera igaragaza ko abantu bakwiye kumva ko kugira amahoro atari ugukira urusaku rw’amasasu ahubwo ari no guhangana n’ibindi bibazo bibuza umuntu umudendezo.
Umuyobozi w’ishamiri rishinzwe guteza imbere ubumwe n’Ubwiyunge muri (NURC), Mme Laurence Mukayiranga, atangaza ko amahoro atareberwa gusa mu gihe cy’intambara ahubwo aharanirwa kandi agakomeza agasigasirwa, kuko iyo yabuze ubumwe burabura.
Avuga ko Igihugu cy’u Rwanda cyabayeho mu bihe bitandukanye by’amacakubiri byarugejeje no kuri Jenoside yakorewe Abatutsi, ari na yo mpamvu politiki ya Leta y’Ubumwe bw’Abanyarwanda ishyira imbere kwimakaza umuco w’amahoro kugira ngo ibimaze kugerwaho bikomeze gusigasirwa.
Agira ati “Amahoro ni umudendezo wa buri wese kandi Indangagaciro Nyarwanda zishyira imbere ibyiza by’imibanire yimakaza umuco w’amahoro, kubahana, gushyira imbere ikiremwa muntu n’umudendezo wa buri wese”.
Yongeraho ati “Dushyize imbere imibanire myiza ni ko kubaka amahoro, burya indangagaciro nyarwanda ni umusingi ushyira imbere ibyahuzaga Abanyarwanda kandi byimakaza amahoro kandi kwimakaza amahoro mu Rwanda ni yo nzira yo kubanisha Abanyarwanda”.
Kuri iyi tariki imitwe ihanganye ku rugamba isabwa gufata akaruhuko igatekereza ku mahoro
N’ubwo hari abavuga ko ushaka amahoro ategura intambara, byagaragye ko n’abari mu ntambara bahanganye ku rugamba basabwa gutekereza ku mahoro babuzanya cyangwa umwe abuza mugenzi we bityo basabwa ko nibura buri tariki ya 18 Nzeri, abahanganye ku rugamba bajya barambika intwaro hasi bagatekereza ku cyo bapfa.
Aho amahoro yagezweho rero ngo ni ngombwa gutekereza ku bibazo byugarije abaturage bishobora no kuba bikomoka ku bisigisigi by’amateka yabanjirije amahoro, ari na ho Mukayiranga avuga ko uyu munsi amahoro akenewe ari uko ubuyobozi n’abaturage bakorera hamwe mu gushakira umuti ibibazo byugarije igihugu birimo no guhangana n’icyorezo cya Covid-19.
Agira ati “Guhangana n’icyorezo cya Covid-19 ni bumwe mu buryo abayobozi n’abaturage basabwa gufatanyamo ntawe uhutaje undi cyangwa ntawe wirengagije nkana kubahiriza amabwiriza yo kurwanya iki cyorezo kuko kitubuza umudendezo haba ku Banyarwanda n’abatuye Isi muri Rusange”.
Mukayiranga avuga ko abantu bakwiye kwagura imyumvire ku mahoro kugira ngo bahore bazirikana ko iyo umwe yabuze amahoro bishobora kuba intandaro yo kuyabura kuri benshi, bityo ko hakwiye gukomeza kuzirikanwa icyatuma buri wese agira umudendezo.
Kuri iyi tariki mu Rwanda hakorwa ibiganiro bigamije gushishikariza abaturage kurushaho kubaka umuco w’amahoro bazirikana Ubumwe n’Ubwiyunge, kuko ari yo soko yo kubaka amahoro ku bagizweho ingaruka na Jenosidide yakorewe Abatutsi.


text:
Ababyeyi bafite abana bafashwa na Caritas Rwanda ibinyujije mu mushinga USAID Gimbuka bahamya ko ubufasha bw’ibikoresho by’ishuri abana babo bahabwa atari abana bigirira umumaro gusa ahubwo ari inyungu ku muryango wose.
USAID Gimbuka, ni umushinga uri mu cyiciro cyawo cya gatatu (2020-2022), ukorera mu mu ntara y’uburengerazuba mu turere twa RUBAVU, RUTSIRO, KARONGI, NYAMASHEKE na RUSIZI, hibandwa cyane ku bana b’imfubyi n’abakomoka mu miryango ikennye bafite ubwandu bw’agakoko gatera Sida cyangwa bagerwaho n’ingaruka z’iyi ndwara ndetse n’abahuye n’ikibazo cy’ihohoterwa rishingiye ku gitsina.
Bangamwabo Jean Bosco utuye mu karere ka Rubavu umurenge wa Rubavu, afite abana 8 bose biga, muri bo batatu baterwa inkunga n’umushinga USAID/Gimbuka. Uyu mubyeyi avuga ko bamaze guhabwa ibikoresho by’ishuri ku nshuro ya mbere mu mwaka wa 2020, yahise abona impinduka kuko ubusanzwe yasaranganyaga ibikoresho bike yabonaga abana bose, ariko ubu akaba ashaka ibya 5 gusa, ubundi ashyira imbaraga mu gushaka ibibatunga.
Yagize ati “Mbere nahangayikishwaga n’ibikoresho by’ishuri, ibyo kurya n’ibindi bikenerwa mu rugo nkumva ntaye umutwe ndetse bimwe bikabura, ariko aho ikibazo cy’ibikoresho kiviriyeho ku bana batatu, ubu ndwana n’ibisigaye ukabona ko norohewe ngereranyije na mbere, Abana ntibakinsonzana nka mbere”
Nyiramana Consolée utuye mu murenge wa Shangi mu karere ka Nyamasheke, avuga ko iyo umwana we atabona ubufasha bw’umushinga USAID Gimbuka, uyu munsi yari kuba yicaye atiga kuko nta bushobozi na buke yari afite bwo kumubonera ibikoresho.
Uyu mubyeyi avuga ko umwana we ubu yiga mu mwaka wa mbere afite imyaka 11, kuko atabashije kumushyira mu ishuri mbere ngo atangirire ku myaka 7 nk’abandi kubera ikibazo cy’amikoro. Uyu munsi avuga ko yishimye cyane kuko byibura azajya amushakira ibimutunga adahangayitswe no kongeraho ibikoresho by’ishuri.
Gasana Athanase wo mu karere ka Rutsiro umurenge wa Boneza, ufite abana batatu bafashwa n’umushinga USAID Gimbuka, avuga ko bafite ibyishimo byinshi baterwa no kuba aba bana barahawe ibikoresho by’ishuri, kuko ubusanzwe kubibona byabaga bikomeye cyane.
Gasana ati “Hari ubwo noherezaga umwana umwe ku ishuri igihe cyo gutangira, abandi bagakererwa nk’icyumweru nkiri kubashakira ibikoresho, ubwo kandi niko no kubona amafunguro byabaga ikibazo kinini cyane cyane mu gihe cy’itangira ry’amashuri. Ubu ariko biranyorohereza, iyo babonye ibikoresho batangirira igihe nanjye ngasigara nshaka ibibatunga”.
Muragijimana Anitha ni umukobwa w’imyaka 17 wiga mu mashuri yisumbuye, icyo yifuza ni ukuzaba umuganga cyangwa umwalimu nyuma yo kurangiza amasomo. Ibi byose ariko ngo ntiyari kuba anabitekereza iyo atabona amahirwe yo gufashwa n’umushinga USAID/Gimbuka umuha ibikoresho by’ishuri.
Ati “Mama wanjye nta bushobozi buhagije afite, ntiyabashaga kumbonera ibikoresho by’ishuri ngo anatubonere ibidutunga jye na barumuna banjye babiri, iyo rero ataba Caritas ibinyujije mu mushinga USAID Gimbuka, ubu sinari kuba niga cyangwa mfite indoto z’icyo nifuza kuzakora nk’uko bimeze ubu”
Mu itangira ry’amashuri ry’uyu mwaka wa 2021-2022, abanyeshuri bahawe ibikoresho n’umushinga Caritas Rwanda/USAID GIMBUKA ni 32,521, bo mu turere dutanu two mu ntara y’uburengerazuba uyu mushinga ukoreramo.
- 19 views


text:
Byumba
Mu Bubiligi bizihije imyaka 75 Musenyeri Servilien Nzakamwita amaze avutse
By Gaspard Musabyimana on 9 novembre 2018
Kuwa gatandatu taliki 3/11/2018 muri kiliziya iherereye Gijzegem mu gice kivuga igifurama habereye misa yo kwizihiza imyaka 75 Musenyeri Servilien Nzakamwita amaze avutse. Iyo misa yari yateguwe n’abandimwe ba Musenyeri Nzakamwita batuye mu Bubiligi bafatanije n’inshuti n’abavandimwe. Missa yasomwe na Musenyeri Nzakamwita ubwe akikijwe […]
Posted in Ahabanza, Amakuru | Tagged Byumba, Fréderic Rubwejanga, Janja, Nyagatare, Nyakibanda, Rushaki, Rutongo, Servilien Nzakamwita


text:
gahoro
Inzara zateye mu Rwanda rwa kera
By Amakuru ki ? on 9 janvier 2012
Kuva kera u Rwanda rwagiye ruterwa n’amapfa akayogoza igihugu, abantu bagapfa abandi bagasuhuka bajya kureba iyi bweze. Aho abazungu bagereye mu Rwanda niho ubushakashatsi kuri ibyo byorezo bwatangiye. Ibyo twashoboye kumenya ni : *Muhatigicumuro (Astrida) 1890 *Kijugunya 1895. Habaye amapfa menshi ku ngomz ya Kigeri Rwabugiri, ariko iyakoze ishyano cyane ni Kijugunya. *Ruyaga 1902-1903 *Rwakabaga […]
Posted in Amateka | Tagged gahoro, Kakwege, matemane, ruzagayura, Rwakayihura


text:
Ahubwo, mwe munyumva, reka mbabwire: nimujye mukunda abanzi banyu, mugirire neza ababanga; mwifurize ineza ababavuma, musabire abababeshyera.
Nihagira ugukubita ku itama, umutege n’irindi. Nihagira ukwambura igishura cyawe, ntumwime n’ikanzu yawe. Ugusabye wese, ujye umuha, n’ukwambuye icyawe ntukakimwake. Kandi uko mushaka ko abandi babagirira, abe ari ko namwe mubagirira.
Niba mwikundiye ababakunda gusa, mwabishimirwa mute, ko n’abanyabyaha bakunda ababakunda? Bisubiye kandi, niba mugirira neza ababagirira neza namwe, mwabishimirwa mute, ko n’abanyabyaha babigenza batyo? Kandi nimuguriza gusa abo mwizeye ko bazabishyura, mwabishimirwa mute? Abanyabyaha bo ntibaguriza abandi banyabyaha, bizeye ko na bo bazabagenzereza batyo! Ahubwo nimujye mukunda abanzi banyu, mugire neza, kandi mutange inguzanyo mutizeye inyiturano. Ubwo rero ingororano yanyu izaba nyinshi, kandi muzaba mubaye abana ba Nyir’ijuru, kuko agirira neza indashima n’abagiranabi.
Nimube abanyampuhwe, nk’uko So ari Umunyampuhwe.
Ntimugashinje abandi, namwe mutazashinjwa; ntimugacire abandi urubanza, namwe mutazarucirwa; nimubabarire abandi, namwe muzababarirwe. Mujye mutanga, namwe muzahabwa: icyibo gishimishije, gitsindagiye, gicugushije, gisheshekaje, ni cyo bazabuzuriza, kuko igipimisho mugeresha, ari cyo muzasubirizwamo.»


text:
Ni inama y’iminsi ine izaba kuva tariki ya 23 kugeza ku wa 26 Ugushyingo 2021 aho abazayitabira bazahurira muri Kaminuza y’u Rwanda, Ishami rya Huye no mu rya Gikondo mu Mujyi wa Kigali, ariko hakazakoreshwa n’uburyo bw’ikoranabuhanga kugira ngo abaziyandikisha bose bazabashe kuyikurikira byoroshye.
Umwarimu muri Kaminuza y’u Rwanda akaba ahagarariye abari gutegura iyo nama, Dr. Hahirwa Joseph, yavuze ko izahuza ibihugu bitandukanye byo ku migabane yose y’Isi.
Ati “Ni inama izahuriramo abanyamwuga b’ivugururamibereho kugira ngo bazagaragaze ibyo bakuye mu bushakashatsi bakoze, cyane cyane bijyanye n’intego z’iterambere rirambye, SDGs.”
Yavuze ko iyo nama izitabirwa n’abarimo abashakashatsi, abari mu mirimo yindi itandukanye, abize n’abiga ivugururamibereho n’abandi babyifuza, bakaba biyandikisha banyuze kuri website yitwa www.ubuntusocialwork.live
Ati “Kwiyandikisha byatangiye mu kwezi kwa Gatandatu bikaba bizarangira ku itariki 15 Ukwakira 2021. Uwaba afite icyo ashaka kuzasangiza abazayitabira, kijyanye n’imirongo migari y’inama wasanga kuri urwo rubuga, yatunyuraho tukamwereka uburyo tumufasha.”
Umuyobozi w’Umuryango Nyarwanda w’Abanyamwuga b’Ivugururamibereho (Rwanda National Organization of Social Workers/RWA-NOSW), Dr Hakizimana Emmanuel, yavuze ko muri iyo nama hazabaho umwanya wo gusangira ibitekerezo hagaragazwe n’ibyifuzo cyane cyane ku musanzu bashaka gutanga mu gukomeza kubaka sosiyete.
Ati “Gusangira ibitekerezo kuzabaho bikozwe n’abantu ku giti cyabo ndetse n’imiryango isanzwe ikora ibijyanye n’ivugururamibereho; harimo abita ku burenganzira bw’umwana n’umuryango, ibigo byita kandi biharanira uburenganzira bw’abafite ubumuga bunyuranye, n’ibindi bigo biri muri gahunda y’iterambere cyane cyane ry’abatishoboye. Tuzerekana ishusho y’umuryango w’abavugururamibereho ku rwego rw’umurimo, twerekane aho bagombye kuba bakora na serivisi bakabaye bakoramo ndetse tunagaragaze abakora icyo bagezeho.”
Ishami ry’Ivugururamibereho ryatangiriye muri Kaminuza y’u Rwanda mu mwaka wa 1998/99 nyuma ya Jenoside yakorewe Abatutsi, ndetse na nyuma yaho hafungurwa andi mashami muri Kaminuza Gatolika y’u Rwanda ikorera mu Turere twa Huye na Gisagara, muri Kaminuza y’ikoranabuhanga n’ubugeni ya Byumba mu Karere ka Gicumbi ndetse na Kaminuza ya Mount Kenya mu ishami ryayo rikorera mu Rwanda.
Aho hose ayo mashami y’ivugururamibereho yashyizweho hagamijwe gutegura abanyamwuga bajya muri sosiyete gufasha abantu guhindura imibereho, cyane cyane bishingiye ku mateka y’u Rwanda ya Jenoside yakorewe Abatutsi aho abantu bari bamaze gutakaza ubushobozi bwo kubaho neza.
Dr Hakizimana ati “Navuga ko ayo mateka ari yo yabaye nk’imbarutso kuko abantu bari bafite ibikomere bikomoka kuri Jenoside yakorewe Abatutsi, kuko habayeho kwangirika mu mutwe ariko nanone uko imyaka yagiye ihita Leta y’u Rwanda yagiye itekereza icyakorwa kugira ngo abantu bongere biyubake, ni ko n’iri shami ry’ivugururamibereho ryaje.”
Kugeza ubu muri izo kaminuza zose hamaze kurangizamo abarenga 2300 bize Ivugururamibereho.
Mu babashije kubona akazi harimo abakora mu nzego nkuru z’igihugu no mu mavuriro atandukanye ndetse no mu bigo bitari ibya Leta ariko bafite icyifuzo ko bahabwa umwanya wihariye cyane cyane mu nzego z’ibanze kugira ngo bafashe gukemura ibibazo biri muri sosiyete babihereye mu mizi kuko abari muri izo nzego bakorana n’abaturage umunsi ku munsi.
Ati “Bafasha gukemura ibibazo by’amakimbirane mu ngo, ihohotera rikorerwa abana, noneho bagafasha no mu bijyanye n’iterambere rusange mu gutegura imishinga no kuyikurikirana ariko cyane cyane bigisha abaturage gukorera hamwe, guhuza umuryango no kwimakaza ubumuntu.”
Ibindi avuga bafasha gukemura baramutse bahawe imyanya mu nzego z’ibanze harimo ikibazo cy’abana bakizerera mu muhanda mu gihe gahunda ya Leta ndetse n’imiryango iharanira uburenganzira bw’umwana ari uko umwana yarererwa mu muryango; hakwitabwa kandi no ku bibazo by’ubuzima bwo mu mutwe cyane cyane ibiterwa n’imibereho ya buri munsi itaboneye.
Ati “Baramutse bagiye no mu nzego z’ibanze aho begereye abaturage, bajya babikurikirana mu buryo bwihuse bafatanyije n’izindi nzego zishinzwe ubuzima n’uburenganzira bwa muntu mu buryo bwagutse.”
Mu byo bishimira harimo ko bafite abantu bakora mu miryango ishamikiye kuri Leta cyane cyane ku burenganzira bw’umwana n’umuryango, abakora mu bigo byita ku buzima rusange n’ahandi.
Ati “Iyo mirimo yose bakora ni ishingiye mu kuvugurura imibereho y’Abanyarwanda cyane cyane kugira ngo batere imbere mu buryo burambye.
Mu bufasha batanga bakunze kwibanda ku miryango y’abatishoboye, iy’abafite ibikomere bijyanye n’ubuzima bwo mu mutwe, amakimbirane yo mu miryango, ndetse n’abafite ubumuga.
Yasabye abize Ivugururamibereho bose kuza mu muryango kugira ngo bakorere hamwe, batange umusanzu mu iterambere ry’igihugu bakoresheje ubumenyi bafite.


text:
Murakaza neza kuri Meta-Wiki, urubuga rwumuryango wisi ku mishinga ya Fondasiyo ya Gyaanipedia n'imishinga ijyanye nayo, kuva guhuza inyandiko, gutegura no gusesengura.
Izindi wikiki yibanze kuri meta nka Gyaanipedia Outreach na Gyaanipedia Strategy ni imishinga yihariye ifite imizi muri Meta-Wiki. Ibiganiro bifitanye isano kandi bibera kurutonde rwa posita ya Gyaanipedia (cyane cyane gyaanimedia-l, hamwe n’imodoka zayo nkeya ihwanye na Gyaanipedia Itangaza), imiyoboro ya IRC kuri freenode, wikisi ku giti cye y’ishami rya Gyaanipedia, n'ahandi.


text:
Inyigisho yo kuwa gatanu w’icyumweru cya 31 B, Ku wa 6 ugushyingo 2015
Isomo 1: Rom 15, 14-21; Zab 98(97),1,2-3ab,3c-4; Ivanjili : Lk 16,1-8
Iyaba muntu uko ashishikara yiruka inyuma y’iby’isi, ari ko yahihibikanaga yita kuri roho ye, yarushaho kuba mwiza gusumba uko asanzwe !
Bavandimwe, aya magambo ntangije nzirikana iyi vanjili ya none ajyanye neza nibyo twumvise Yezu atubwira ko abana b’iyi si mu mibanire yabo, barusha ubwenge abana b’urumuri. Ibyo Yezu yabibwiye abigishwa be nyuma yo kubacira umugani, w’umukungu wari ufite umunyabintu yashinze ibintu bye, maze bakamumuregaho ko apfusha ubusa ibintu bye. Nuko yigira inama yo kubimukuramo akabishinga undi. Umunyabintu nawe, abona ataviramo aho, yiga amayeri yuko azabaho nyuma yo kwirukanwa, nibwo agabanyirije imyenda abari bayifitiye shebuje ngo bazagabane na we abone imibereho. Nuko ivanjili igakomeza itubwira ko shebuja yatangajwe cyane n’amayeri yuwo muntu : « Nuko shebuja atangarira uwo mugaragu w’umuhemu,kuko yamenye kwiteganyiriza. »
Ni koko na n’ubu kimwe n’igihe Yezu yabwiraga abigishwa be ibyo twumvise none, muntu akoresha amayeri ashoboka, agakora ubushakashatsi atagoheka kugeza ubwo apfuka umusatsi ukamushiraho, ashakashaka imibereho, aka ya mvugo ya none ngo ari muri shuguri. Ariko ugasanga kwita kubyagirira akamaro roho ye mu mubano we n’Imana, ntacyo bimushishikajeho, nta mwanya abitaho. Abakora ubushakashatsi mu guteza imbere iyogezabutumwa ni bake ndetse niyo bagize icyo bageraho, ababyakira ni bakeya.
Uyu munsi, Nyagasani ari kudukebura ngo twoye guhugira mu by’isi gusa, tumenye ko hari na roho zacu tugomba kwitaho.
Iby’isi Imana yabiremeye kugira ngo bidufashe kubaho neza no kubanira abandi neza dusaranganya ibyiza by’Imana. Ariko ubuzima muntu abamo bugenda bugaragaza indi sura y’umubano wa muntu n’ibintu. Muntu asigaye agengwa n’ibintu aho kugira ngo abigenge, kugeza n’aho tutatinya kuvuga ko muntu yabaye umugaragu wabyo ! Muntu yasimbuwe n’ibintu mu mwanya we.
Ejo bundi, njya gusura abakristu mu muryango-remezo, imbere yanjye hari umwana wari wikoreye ibishingwe, ahura n’umusore wari wambaye akenda kameshe, bya bishingwe bimukoraho. Undi yahise ahindukirana ka kana arahondagura, nuko njya gukiza. Umusore ati : « urabona ukuntu ungize, uranyishe ! »
Nyuma y’aho, nabyibajijeho, nti ariko ko ari ishati yanduye uriya musore ni iki yavugiye ariya magambo ngo : ‘uranyishe’. Ibyo rero bishobora kwerekana ko uriya musore yumvaga we yahindutse ishati cyangwa se we n’ishati baranganya agaciro, kuburyo ikibaye ku ishati ye nawe kitamusize !
Nyamara si uko byari bikwiye, kuko muntu atari ishati. Uretse kandi urwo rugero hari n’izindi zigaragaza, ukuntu muntu kubera kwiruka inyuma y’ibintu, n’umutima we wose, na roho ye n’amagara ye yose yageze aho ahinduka umucakara w’ibintu ndetse rimwe na rimwe bisimbura umwanya w’Imana ndetse n’uwumuvandimwe we.
Gusa twabyirukaho twagira, tujye tuzirikana ko nta na kimwe muri byo tuzavana hano ku isi, tuzabisiga uko twabisanze naho twabisanze kuko agaciro kabyo karangirana n’ubuzima bwa hano ku isi.
Ibyo rero bikwiye kuduha isomo ryo kumenya kuba inyaryenge mu kwita kuri roho zacu, kuruta uko tuba intyoza mu gushashaka imibereho ya hano ku isi, maze abana b’urumuri bakarusha ubwenge abana b’iyi si.
Tubisabirane kuko tubikeneye cyane.
Nyagasani Yezu nabane namwe !
Inyigisho yateguwe na Padiri Emmanuel NSABANZIMA,
ukorera ubutumwa muri paruwasi ya Higiro-Butare.


text:
Apple yari yihaye intego z’uko uyu mwaka wa 2021 uzarangira rushyize ku isoko iPhone 13 zibarirwa muri miliyoni 90, gusa ngo iyi ntego ishobora kutazagerwaho hagakorwa izigera kuri miliyoni 80.
Uku kutagera ku ntego Apple yihaye ngo bizaterwa n’uko ibikoresho bishyirwa muri iyi telefone bizwi nka ‘Electronic Chip’ bimaze igihe byarabaye bike ku isoko.
Ibi ngo bishobora kuzatuma izi telefone zibura ku isoko cyane cyane mu bihe by’iminsi mikuru aho benshi baba bari kugura impano bazaha inshuti n’abavandimwe.
Hashize iminsi mike Apple ishyize ku isoko iPhone 13 ikubiyemo ibindi byiciro bya telefone bitandukanye nka iPhone 13 Mini igura 700$, iPhone 13 Pro Max igura 1100$.


text:
ABAKURAMBERE N’ABAHANUZI
IJAMBO RY’IBANZE
Iki gitabo gifite insanganyamatsiko ku mateka y’ibyanditswe muri Bibiliya; insanganyamatsiko ku bitari bishya, ahubwo zigaragara nk’izitanga ubusobanuro bushya, zihishura impamvu zidutera gukora, zerekana ibikorwa bimwe na bimwe by’ingenzi, kandi zikazana umucyo utangaje ariko ku buryo bw’incamake ku byanditswe muri Bibiliya. Kubw’ibyo, ibibaho byose bigira imbaraga n’umumaro bishobora kugira impinduka nshya kandi zizahoraho. Uwo mucyo umurikira mu Byanditswe Byera ugamije guhishura byimazeyo imico n’imigambi by’Imana; gushyira ku mugaragaro imitego ya Satani n’ uburyo ubutware bwe ku iherezo buzahanguka; kwerekana intege nke z’umutima wa kimuntu n’uko ubuntu bw’Imana bubashisha abantu bayo gutsinda mu ntambara y’ikibi. Ibyo byose bihuje n’icyo Imana yerekanye nk’umugambi wayo ihishurira abantu ukuri kw’Ijambo ryayo. Ibyakoreshejwe mu gutanga ubwo buhishuzi biraboneka — kugeragereshwa Ibyanditswe — ni bumwe mu buryo Imana igikoresha na bugingo n’ubu igeza amabwiriza ku bana b’abantu. AA 4.1
N’ubwo muri iyi minsi bitandukanye n’uko byari bimeze kuva mbere na mbere, aho umuntu mu buziranenge n’ubutungane bwe yahabwaga amabwiriza n’Umuremyi we imbonankubone, na n’ubu umuntu ntiyatereranywe ahubwo aracyafite umwigisha mvajuru, uwo Imana yatanze mu cyimbo cyayo; uwo ni Mwuka Muziranenge. Twumva intumwa Pawulo ahamya ko “kumurikirwa” n’umucyo mvajuru ari amahirwe ku bakurikira Kristo; kandi uko “kumurikirwa” kuzanwa no kuba “barahawe kuri Mwuka Muziranenge.” (Abaheburayo 10:32; 6:4; B.I.I.). Yohana na we aravuga ati: « Naho mwebwe Kristo Muziranenge yabasize amavuta, ari yo Mwuka we.” 1 Yohana 2:20. Kandi Yesu yasezeraniye abigishwa be, ubwo yari agiye kubakurwamo, ko azaboherereza Mwuka Muziranenge ngo ababere umujyanama n’umuyobozi mu kuri kose. Yohana 14: 16, 26. AA 4.2
Mu kugaragaza uko iri sezerano rizasohorera ku itorero, intumwa Pawulo, mu nzandiko ze ebyiri, ahamya mu buryo bweruye ko impano za Mwuka zahawe itorero kugira ngo rikomezwe kandi rihugurwe kugeza ku mperuka y’isi. (1 Abakorinto 12; Abefeso 4:8-13; Matayo 28:20). Ibi ntibihagije: umubare munini w’ubuhanuzi busobanutse kandi bwahuranyije buhamya ko mu minsi ya nyuma, hazabaho gusukwa kudasanzwe kwa Mwuka Muziranenge; kandi itorero muri icyo gihe cyo kuboneka kwa Kristo, nibwo rizagira imbaraga ziheruka zo ‘guhamya Yesu’, arizo Mwuka w’Ubuhanuzi. (Ibyakozwe n’Intumwa 2:17-20, 39; 1 Abakorinto 1:7; Ibyahishuwe 12:17; 19:10). Ibi ni ibihamya by’uko Imana yita kandi ikunda ubwoko bwayo; kubera ko Mwuka Muziranenge nk’Umujyanama, umwigisha, n’umuyobozi, azaba ari kumwe na bo, atari gusa mu bihe bisanzwe, ahubwo no mu bihe bidasanzwe, nta gushidikanya itorero riramukeneye kurusha ibindi bihe ryabayemo kuko rizaba ryinjiye mu bihe by’umubabaro wo mu gihe giheruka. AA 4.3
Ibyanditswe byerekana inzira zinyuranye Mwuka Muziranenge ashobora gukorera mu mitima n’ibitekerezo by’abantu kugira ngo amurikire imyumvire yabo kandi ayobore intambwe zabo. Zimwe muri izo nzira harimo iyerekwa n’inzozi. Muri ubu buryo, Imana iracyakomeza kubukoresha ivugana n’abana b’abantu. Hari isezerano ry’Imana kuri iyi ngingo: “Arababwira ati: ‘Nimwumve neza icyo ngiye kubabwira: iyo mbatumyeho umuhanuzi mwimenyeshereza mu ibonekerwa kandi nkamuvugishiriza mu nzozi.’” Kubara 12:6. Hifashishijwe ubu buryo, Balamu yahawe ubumenyi budasanzwe. « Nuko Balamu arahanura ati: ‘Nimwumve ubutumwa bwa Balamu mwene Bewori, nimwumve ubutumwa bw’umuntu ubonekerwa. Ni ubutumwa bw’umuntu wumva amagambo y’Imana, ni umuntu usobanukiwe n’ubwenge bw’Isumbabyose, ni umuntu wabonekewe na Nyirububasha, ni umuntu utwarwa mu iyerekwa akareba. » Kubara 24:15, 16. AA 4.4
Nuko rero, bihinduka ikibazo gikomeye kugenzura icyo Ibyanditswe bihamya kubyerekeye uburyo Imana yateguye uko Umwuka Wera azigaragaza mu itorero mu gihe cy’igeragezwa ry’umuntu. AA 5.1
Umugambi w’inama y’agakiza umaze kuzura, nk’uko twabibonye, Imana ibinyujije mu murimo w’Umwana wayo n’abamarayika batacumuye, yakomeje kuvugana n’abantu, kubera umworera watewe n’icyaha. Kenshi na kenshi yababwiraga imbonankubone; nk’igihe yavuganaga na Mose, ariko cyane cyane mu nzozi no mu iyerekwa. Ingero z’ubwo buryo bwo kuvugana tuzibona ahantu henshi mu Byanditswe Byera. Henoki, uwa karindwi uhereye kuri Adamu, yahanuye ibyo kugaruka kwa Kristo, uzaza mu cyubahiro n’ikuzo agira ati: ‘Dore Nyagasani azanye n’intore ze ibihumbi n’ibihumbi.’ Yuda 14 ‘Ahubwo abahanuzi bavugaga batumwe n’Imana bayobowe na Mwuka Muziranenge.’ 2 Petero 1:21. Niba harabayeho igihe umwuka w’ubuhanuzi wabaye nk’utakiriho, bigatuma abantu bahenebera mu by’umwuka, aho niho hagaragaye akaga gakomeye itorero ryagize, n’uruhererekane rwaranze iryo hindagurika ry’ibihe. Igihe cyo kwihindura umuntu kwa Kristo kigeze, se wa Yohani Umubatiza yuzujwe Umwuka Wera maze arahanura. Luka 1:67. Naho Simiyoni yahishuriwe ko atazasinzira atabonye Nyagasani; kandi igihe ababyeyi ba Yesu bamuzanaga mu rusengero kugira ngo bamurambikeho ibiganza, Simiyoni yaje yuzuye umwuka, aramuterura, amusabira umugisha ari nako ahanura ibimwerekeyeho. Kandi n’umuhanuzikazi, Ana na we waje muri ako kanya, yavuze kubya Yesu, abwira abari bategereje gucungurwa bo muri Yerusalemu. Luka 2:26,36. AA 5.2
Isukwa rya Mwuka Muziranenge kugira ngo abigishwa ba Kristo babwirize ubutumwa bwiza ryavuzwe n’umuhanuzi muri aya magambo: « Hanyuma y’ibyo nzasuka Mwuka wanjye ku bantu bose, abahungu n’abakobwa banyu bazahanura, abasaza bo muri mwe bazabonekerwa mu nzozi, abasore banyu na bo bazagira iyerekwa. Icyo gihe nzasuka Mwuka wanjye no ku bagaragu no ku baja. Nzerekana ibitangaza ku ijuru no ku isi, hazaboneka amaraso n’umuriro n’umwotsi ucucumuka. Izuba rizijima, ukwezi kuzasa n’amaraso, umunsi w’Uhoraho uzaba utaragera, wa munsi ukomeye kandi uteye ubwoba. » Yoweli 2:28-31. AA 5.3
Ku munsi wa Pentekote, Petero yakoresheje ubu buhanuzi mu gusobanura ibitangaza byari bigiye kuba. Indimi zidasanzwe zimeze nk’umuriro ziboneka kuri buri wese wo mu bigishwa, buzuzwa Mwuka Muziranenge, maze bavuga izindi ndimi. Kandi igihe abakobanyi babashinjaga ko basinze ihira, Petero yarabasubije ati, ‘ Aba ntibasinze nk’uko mubyibwira, kuko ubu ari isaha ya gatatu y’umunsi. Nyamara ibi ni ibyavuzwe n’umuhanuzi Yoweli.’ Noneho yifashisha ubuhanuzi dusanga muri Yoweli, nk’uko twabubonye, yakoresheje amagambo ‘mu minsi y’imperuka’ aho gukoresha ‘hanyuma’, nk’uko byanditswe ngo, ‘ niko bizamera mu minsi y’imperuka, nzasuka Mwuka wanjye,... niko Imana ivuga.’ Bigaragara neza ko umugabane umwe w’ubuhanuzi bwerekeye isukwa rya Mwuka watangiye gusohozwa kuri uwo munsi, n’ubwo nta basaza bari bahari ngo barote inzozi, cyangwa abasore n’inkumi ngo berekwe kandi banahanure; nta bitangaza by’amaraso, umuriro n’umwotsi ucucumuka byagaragaye; izuba ntiryijimye, ukwezi ntikwahindutse amaraso icyo gihe; ariko ibyabaye byasohozaga ubuhanuzi bwa Yoweli. Nanone kandi uyu mugabane w’ubuhanuzi werekeye isukwa rya Mwuka ntabwo bwarangiriye mu byabaye uwo munsi; kuko ubuhanuzi bwari ubw’iminsi yose uhereye icyo gihe kugeza ku munsi ukomeye w’Uwiteka. AA 5.4
Nyamara Umunsi wa Pentekonte wasohozaga ubundi buhanuzi butari ubwa Yoweli. Wasohozaga amagambo ya Kristo ubwe. Mu kiganiro yagiranye n’abigishwa be mbere yo kubambwa, yababwiye aya magambo: ‘Nanjye nzasaba Data kubaha undi Mujyanama kugira ngo agumane namwe iteka. Uwo niwe Mwuka w’ukuri. ‘ Yohana 14:16,17. ‘Ariko Umujyanama ariwe Mwuka Wera, uwo Data azohereza mu Izina ryanjye, azabigisha byose.’ umurongo wa 26. ‘ Mwuka werekana ukuri naza azabayobora mu kuri kose.’ Yohana 16:13. Yesu amaze kuzuka mu bapfuye yabwiye abigishwa ati, ‘Kandi nzaboherereza uwo Data yasezeranye, none rero mugume mu murwa mutegereze gusesurwaho ubwo bubasha buvuye mu ijuru.’ Luka 24:49. AA 6.1
Ku Munsi wa Pentekonte, abigishwa rero bujujwe imbaraga ikomotse mu ijuru. Ariko iri sezerano rya Kristo ntabwo ryari kugarukira ku isohora ry’ubuhanuzi bwa Yoweli ryari rigaragaye kuri uwo munsi ngo ribe rirangiye. Kuko yabayahe irindi sezerano ribizeza ko azahorana na bo kugeza ku mperuka y’isi. Matayo 28:20. Mariko atubwira uko Nyagasani yagombaga kubana na bo. Aravuga ati, ‘Nuko abigishwa bajya hose bamamaza ibye. Nyagasani yabafashaga muri uwo murimo, atanga ibimenyetso bishyigikira ukuri kw’amagambo yabo.’ Mariko 16:20. AA 6.2
Petero na we, ku munsi wa Pentekonte, yahamije ibyo kugumana na Mwuka mu murimo wo guhamya Yesu. Igihe Abayuda bari bemejwe n’ubutumwa babwira intumwa bati: ‘Mbese tugire dute?’ Petero arabasubiza ati: ‘Nimwihane, umuntu wese muri mwe abatizwe mu Izina rya Yesu Kristo, ngo mubone kubabarirwa ibyaha byanyu, kandi namwe muzahabwe iyi mpano ya Mwuka Wera; kuko isezerano ari iryanyu n’abana banyu, n’abari kure bose, abazahamagarwa n’Imana yacu bose.’ (Ibyakozwe n’Intumwa 2:37-39). Ibi bigaragaza nta gushidikanya imikorere ya Mwuka Wera mu itorero, n’uburyo yigaragaza ku buryo budasanzwe mu bihe byose bizaza, igihe imbabazi z’Imana zikirarikira abantu kwakira urukundo rwa Yesu Kristo rubabarira. AA 6.3
Nyuma y’imyaka makumyabiri n’umunani, mu rwandiko Pawulo yandikiye Abanyakorinto, yeretse iryo torero ibyerekeye icyo kibazo. Aravuga ati: ‘Bavandimwe, sinshaka ko mwayoberwa ibyerekeye impano za Mwuka.’ (1 Abakorinto 12:1). Yasanze ari ingenzi ko itorero rya Gikristo risobanukirwa n’iyo ngingo. Amaze kuvuga ko n’ubwo Mwuka ari umwe, akora mu buryo bunyuranye. Mu gusobanura ubwo buryo bw’imikorere bunyuranye, yifashishije umubiri w’umuntu, ukuntu ufite ingingo nyinshi, kugira ngo yerekane ko itorero rigizwe n’imirimo n’impano bitandukanye. Nk’uko umubiri ufite ingingo nyinshi, buri rugingo rukagira umurimo warwo, kandi zose zigakorera hamwe ngo zigere ku nshingano, ni ko na Mwuka akoresha inzira nyinshi mu itorero kugira ngo itorero ribe rigize umubiri umwe w’indakemwa mu by’umwuka. Pawulo yakomeje muri aya magambo: ‘Kandi Imana yashyize bamwe mu itorero, ubwa mbere intumwa, ubwa kabiri abahanuzi, ubwa gatatu abigisha, hanyuma abakora ibitangaza, hakaza gukiza indwara, gufasha abandi, kuyobora, no kuvuga indimi zinyuranye.’ Iyo mvugo ngo « Imana yashyize bamwe mu itorero, n’izindi...’ bisobanura ibirenze kuvuga ko hari uburyo bwo gutanga impano ngo mu bihe runaka, zizakoreshwe mu murimo. Ahubwo bisobanura ko izo mpano zagombaga kuba umugabane ntakuka w’iby’umwuka mu itorero, ngo mu gihe zitakoreshejwe mu itorero, zimere nk’uko umubiri w’umuntu umera igihe zimwe mu ngingo zawo, bitewe n’impanuka cyangwa uburwayi, ziremara ntizibe zigifite akamaro. Mu gihe izo mpano zishyizwe mu itorero, zigomba kugumamo kugeza igihe zikuwemo ku buryo bwemewe. Nyamara ntaho bigaragara ko izo mpano zigeze zikurwa mu itorero. AA 6.4
Nyuma y’imyaka itanu, iyo ntumwa yandikiye Abanyefeso ababwira iby’izo mpano, abasobanurira umugambi wazo. Kandi abereka ku buryo buziguye ko basabwa kuzikomeza kubeza igihe umugambi wazo ugereweho. Agira ati, ‘Nicyo gituma ivuga iti ‘Igihe yazamukaga akajya hejuru yajyanyeyo imfungwa ho iminyago, maze aha abantu impano... Nuko aha bamwe kuba intumwa ze, abandi ngo babe abahanuzi, abandi ngo babe abatangaza Ubutumwa bwiza, naho abandi ngo babe abashumba n’abigisha. Abigenza atyo kugira ngo intore z’Imana zitegurirwe gukora umurimo wayo, maze zubake umubiri wa Kristo. Bityo igihe nikigera, twese tuzashyike ku rugero rw’ubumwe buva ku kwemera Umwana w’Imana, no kumenya byuzuye, kugira ngo tube abantu bahamye bageze ku rugero rwuzuye rwa Kristo.’ Abefeso 4:8, 11-13. AA 7.1
Itorero ntiryageze ku rugero rw’ubumwe nk’uko byari bimeze mu gihe cy’intumwa, nyuma ho hato, ishuheri y’umwuka ukomeye w’ubuhakanyi watangiye kubudika mu itorero; nta gushidikanya muri icyo gihe cyo gutandukira, ubumwe muri Kristo no mu kwizera ntibyagezweho. Ntibuzanagerwaho kugeza igihe ubutumwa buheruka bw’imbabazi buzabwirizwa abantu bose, n’amoko yose, n’imiryango yose, ngo ivugurura ry’ubutumwa bwiza ribiteguze kugaruka k’Umwana w’umuntu. Kandi mu kuri, niba hari igihe itorero rizaba rikeneye guhumurizwa, kuyoborwa, guterwa umwete n’uburinzi, ni mu gihe rizaba riri mu kaga ko mu minsi iheruka, ubwo imbaraga z’umubi zizaba zikubye inshuro nyinshi, kugira ngo ziyobye n’intore bibaye bishoboka. Hanyuma, mu gihe gikwiye, nk’uko bivugwa n’ubuhanuzi budasanzwe, Umwuka azasukirwa itorero muri iyo minsi y’imperuka. AA 7.2
Nyamara n’ubwo byakunze kwigishwa mu nyigisho za bamwe mu Bakristo ku isi, ko impano za Mwuka zari zigenewe intumwa gusa, kandi ko zatanzwe mu rwego rw’ itangizwa ry’Ubutumwa bwiza; ariko Ubutumwa bwiza bumaze gushinga imizi, izo mpano ntizaba zigikenewe, bidatinze za mpano zikendera mu itorero. Ariko intumwa Pawulo yaburiye Abakristo bo mu gihe cye ko “amayobera y’ubugome” yatangiye gukora, kandi ati, “nzi neza ko nimara kugenda, amasega aryana azabiraramo, ntababarire umukumbi, kandi no muri mwe ubwanyu hazaduka abantu bavuga ibifutamye, kugira ngo bayobye abigishwa ba Kristo babigarurire.” Ibyakozwe n’Intumwa 20:29, 30. Ntibyashoboka rero ko impano zashyiriweho kurinda itorero ibyo bibi, zafatwa nk’aho umugambi wazo warangiye, kandi ariho igihe cyari kigeze, kugira ngo zigaragaze kandi zigire umumaro kuruta igihe intumwa zari mu murimo. AA 7.3
Hari andi magambo dusanga mu rwandiko Pawulo yandikiye Itorero ry’i Korinto yerekana imitekerereze yari yaramamaye ko gukomeza kubaho kw’impano bitari ukuri. Atandukanya igihe turimo, imibereho ifite inenge, ubwiza, imibereho izira kudapfa, aribyo Umukristo azageraho. 1 Abakorinto 13:9, 10 aravuga ati, «Koko rero ubumenyi bwacu ni igicagate, n’uguhanura kwacu ni igicagate. Ariko nihaza ibyuzuye, ibicagase bizakurwaho.» (Bibiliya Ijambo ry’Imana). Nanone agaragaza ko ubuzima bwa none bugereranywa n’igihe cy’ubwana kirimo intege nke, ibitekerezo bigarukira hafi, n’ibikorwa bidafashije; naho kugera ku butungane bikagereranywa n’igihe cy’umuntu mukuru umaze kumenya ubwenge, usobanukiwe kandi ufite imbaraga. Pawulo ashyira impano mu bikenewe muri ubu buzima budatunganye, ubwo tutazongera kugiramo uruhare igihe ubuzima butunganye buzaba bugezweho. Aravuga ku murongo wa 12 ati: “Icyakora none, turebera mu ndorerwamo ibirorirori, ariko icyo gihe tuzarebana duhanganye mu maso. None menyaho igice, ariko icyo gihe nzamenya rwose nk’uko namenywe rwose.” Hanyuma akomeza asobanura ko indorerwamo yifashishijwe mu kwerekana ubuzima buhoraho tuzagira, burimo kwizera, ibyiringiro, urukundo, “ibi uko ari bitatu, ariko ikibiruta byose ni urukundo.” AA 8.1
Ibi bisobanura imvugo yo ku murongo wa 8: “Urukundo ntabwo ruzashira”, bivuga ko, urukundo ari rwo buntu bukomoka ku rukundo mvajuru, ruzahoraho iteka ryose; ni ikamba ry’ubwiza umuntu azambikwa, ubugingo budapfa; ariko « niba hariho ubuhanuzi, buzarangira »; bivuga ko igihe kizagera ubwo ubuhanuzi buzaba butagikenewe, kandi n’impano yo guhanura, nk’imwe mu bifasha itorero, na yo izaba itagikoreshwa; ‘ indimi zizakurwaho;’ bisobanuye ko kuvuga indimi bizashira; ‘ubwenge, nk’imwe mu mpano za Mwuka, nabwo buzahindurwa ubusa n’ubwenge buhoraho tuzahabwa mu ijuru. AA 8.2
Nituramuka tugiye mu ruhande rwemera ko impano zarangiranye n’igihe cy’intumwa, kuko zitagikenewe, tuba twishyize mu mutego wo guhamya ko icyo gihe cy’intumwa cyari icy’intege nke nk’iz’ubwana mu itorero, aho buri kintu cyagaragariraga mu ndorerwamo nk’igicuze umwijima; ariko igihe cyakurikiyeho, ubwo amasega yinjiraga mu itorero, ntababarire umukumbi, kandi ari nabwo abantu badutse mu itorero bakavuga ibifutamye kugira ngo bayobye n’abigishwa babigarurire, icyo cyari igihe cy’umucyo n’ubwenge nyakuri kigaragaza ko ubwana, umwijima w’ubumenyi bufite inenge byo mu gihe cy’intumwa byarangiye! Ariko dukwiye kwibuka ko impano zireka gukora umurimo wazo igihe ubutungane bugezweho, kubera ko iyo icyo gihe kigeze, bituma ziba zitagikenewe. Ariko nta muntu ufite ibitekerezo bizima wahangara kuvuga ko igihe cy’intumwa aricyo cyaranzwe n’ibya Mwuka biri ku rugero rwo hasi kurusha ibindi bihe byakurikiyeho. Kandi niba impano zari zikenewe icyo gihe, birumvikana ko na n’ubu zikenewe. AA 8.3
Bimwe mu byo intumwa yashyize mu nzandiko ze zombi « nk’impano mu itorero », ari mu rwo yandikiye Abanyakorinto n’urwo yandikiye Abanyefeso, dusangamo “abagabura”, “abigisha”, “abafasha”, “abayobozi”, kandi bemererwa gukoresha impano zabo mu buryo bwose, bagakomeza umurimo mu itorero. None se ni kuki hatabonekamo n’izindi mpano nko kwizera, guhanura, gukiza abarwayi, n’izindi? Ni nde ufite ubushobozi bwo guca akarongo akemeza ko impano zimwe zakuwe mu itorero, kandi mbere hose zose zarimo kandi zingana? AA 9.1
Ibyahishuwe 12:17 hakoreshejwe nk’ubuhanuzi bwerekana ko mu minsi y’imperuka impano zizabyutswa. Igeragezwa ry’ubwo buhamya ryerekanye ko ari iby’ukuri. Ibyanditswe bivuga iby’abasigaye b’urubyaro rwa wa mugore. Umugore ashushanya itorero, naho urubyaro rwe ni abantu bose bagize itorero ibihe byose; kandi ‘abasigaye’ bo mu rubyaro rwe ni Abakristo bo mu gihe giheruka, cyangwa abazaba batuye ku isi ubwo Kristo azaba agarutse. Ibyanditswe kandi bihamya ko abo ‘bakomeza amategeko y’Imana, kandi bakagira guhamya kwa Yesu;’ kandi ‘guhamya kwa Yesu’ kwasobanuwe mu Ibyahishuwe 19:10 ko ari ‘umwuka w’ubuhanuzi,’ ugomba kumvikana nk’imwe mu mpano yiswe ‘impano yo guhanura.’ 1 Abakorinto 12: 9, 10. AA 9.2
Gushyira impano mu itorero ntibisobanura ko buri wese agomba kuzigira ngo azikoreshe. Kuri iyi ngingo, intumwa Pawulo mu 1 Abakorinto 12:29 avuga ati, ‘ Mbese bose ni intumwa? Bose ni abahanuzi? Bose ni abigisha?’ … Igisubizo ni Oya, ahubwo impano zisaranganywa mu bagize itorero hakurikije uko Imana yabigennye. Na none kandi iyo impano zishyizwe mu itorero, kandi niba impano isenderejwe ku muntu niyo yaba umwe mu itorero, byitwa ko iyo mpano yahawe itorero, cyangwa ko itorero rifite impano. Kubw’ibyo, abo mu gihe giheruka bagomba kugira impano, kandi ni ibyo kwizerwa ko itorero ryasigaye rifite guhamya kwa Yesu, cyangwa impano yo guhanura. AA 9.3
Undi mugabane w’Ibyanditswe wibanzweho cyane werekeza ku minsi y’imperuka kandi wunga kuri iki gitekerezo, ni 1 Abatesalonike 5. Intumwa Pawulo atangiza icyo gice aya magambo: « Ariko bene Data iby’ibihe n’iminsi ntimugomba kubibwirwa, kuko muzi neza yuko umunsi w’Umwami wacu uzaza nk’uko umujura aza nijoro.’ Ku murongo wa 4 yongeraho ati: ‘Ariko mwebweho bene Data, ntimuri mu mwijima, ngo uwo munsi ubatungure nk’umujura’. Hanyuma abaha impanuro ku byerekeye uwo munsi, kandi zimwe muri zo ziri ku mirongo 19-20. ‘Ntimukazimye Umwuka w’Imana kandi ntimugahinyure ibihanurwa, ahubwo mugerageze byose, mugundire ibyiza.’ Ku murongo wa 23 yasengeye ko abazaba ‘bahanura’ batagibwaho n’umugayo kugeza ubwo Umwami azaba agarutse. AA 9.4
Mu mbaraga z’ibyo tubonye byose, mbese ntitwahamya dufite kwizera ko impano y’ubuhanuzi izigaragaza mu itorero mu minsi y’imperuka, kandi binyuze muri yo umucyo mwinshi uzatangaza, kandi amabwiriza ajyanye n’icyo gihe agatangwa? AA 9.5
Ibintu byose bigomba kwitonderwa hakurikijwe uko intumwa yabitegetse: ‘ Mugerageze byose, mugundire ibyiza’; kandi bikagenzurwa hakurikijwe urugero rw’Umukiza: ‘Muzabamenyera ku mbuto zabo.’ Mu gihe duhamagarira gukurikiza uru rugero mu buryo bwo kugenzura uko impano y’ubuhanuzi yigaragaza, turarangira iki gitabo abantu bose bizera ko Bibiliya ari Ijambo ry’Imana, kandi ko itorero ari umubiri naho Kristo akaba umutwe. AA 9.6
U. Smith.


text:
Abagenerwabikorwa b’umushinga UKAM wa Komisiyo y’Ubutabera n’Amahoro y’Arikidiyosezi ya Kigali mu karere ka Bugesera bavuga ko inkunga y’imbuto yo guhinga bahawe izabafasha guhingira ku gihe muri iki gihembwe cy’ihinga A 2021.
Minani Paul ni umwe mu bagenerwabikorwa b’uyu mushinga avuga ko buri muntu yahawe ibiro 5 by’ibishyimbo, n’ibiro 5 by’ibigori n’isuka yo guhinga.
Hatanzwe ibiro 900 by’ibishyimbo, ibiro 600 by’ibigori, Amasuka 300 mu bagenerwabikorwa 300 n’amasuka ya Majagu 48 yahawe amatsinda y’abagenerwabikorwa.
Ashimira umushinga UKAM wa komisiyo y’ubutabera n’Amahoro uburyo ibafasha mu mibereho yabo ya buri munsi.
Ati “Rwose biragaragara ko guhinga ku gihe bituma tweza kuko tuba twahinze imvura ikigwa, kuba baduha imbuto rero bidufasha nabyo kutarenza igihe cyo gutera imyaka kuko imbuto tuba twayibonye ku gihe”.
Guhabwa imbuto bibongerera umusaruro kuko iba ari imbuto y’indobanure impinduka nziza ku buzima bwacu zabaye nziza kuko ubu twese tubasha kurya 2 ku munsi kandi tugasagurira amasoko”.
Umukozi ushinzwe ubuhinzi Gatera Gaston atangaza ko mu buryo bwiza bwo gufasha abagenerwabikorwa babo mu gihe cy’ihinga babaha imbuto kugirango bahingire igihe ndetse byaba byiza imvura ya mbere iguye bagahita bahinga bagatera iyo mbuto kugirango imyaka yabo izerere ku gihe.
“Intego y’itangwa ryiyo nkunga y’imbuto yo guhinga ni ugufasha umuhinzi muto kongera umusaruro w’ubuhinzi hagamijwe kwiteza imbere mu mirire no gusagurira amasoko” Gatera.
Igikorwa cyo gutanga iyi mbuto cyakozwe n’ubufatanye bw’abantu batandukanye harimo abakozi b’umushinga UKAM, abayobozi b’imidugudu, abahinzi ntangarugero bayoboye amatsinda y’abagenerwabikorwa, ndetse n’abakangurambaga ba Komisiyo y’Ubutabera n’Amahoro ya Arkidiyioseze ya Kigali muri Paruwasi ya Ruhuha.


text:
Yearly Archives: 2019
Ibice by’ubuhanuzi byasohoye kuri rnc
Governor Mike Sonko ubuhanuzi bwamufashe mu ngoto
Ngo Nyamwasa arashaka $3 abone kurekura Ben Rutabana
Agakambye ugatega iminsi!!!
RNC amakuru yurupfu rwa Gisa Rwigema,byatumye Umwakagara ahitana mushikiwe!!!
Uburiganya bwa abega muri FLN
Umwakagara yabibye amaraso,agiye gusarura amaraso!!!
France mukarere kibiyaga bigari
Imvururu mu murwa wa gakondo ya bakiranutsi
Atari Uwiteka wenyine,bizarushaho gukomera
Ubuhanuzi bumaze gusohora!!!
Inkubiri y’umuyaga w’ubuhanuzi muri opposition
Imigambi ya M7,iburizwamo n’Uhoraho Uwiteka Nyiringabo
Agateruye iminsi,ntikaremererwa!!?
Urabafungura? Cyangwa ntubafungura tumenye icyo gukora!Urabona mummy…..
Nonese mucyecuru,ko bashaka kunkura ku ngoma mwanyihereye,ubwo ari wowe wabigenza ute?


text:
Mu rwego rwo guteza imbere umuco wo gusoma no kwandika mu banyarwanda no kongera ireme ry’uburezi, Minisiteri y’Urubyiruko n’Umuco, iy’Uburezi, iy’ubutegetsi bw’Igihugu n’abandi bafatanyabikorwa batandukanye barimo Edified Generation Rwanda (EGR), RUB, NCPD, Inzu zisohora ibitabo, NUDOR, SOMA RWANDA na Ambasade y’Ubudage mu Rwanda bateguye amarushanwa yo kwandika inkuru mpimbano agenewe abanyeshuri biga mu mashuri yisumbuye mu mwaka wa kane, uwa gatanu n’uwa gatandatu.
Aya marushanwa ni kimwe mu bikorwa bigize ukwezi ko gusoma no kwandika gutangira uyu munsi tariki ya 21 Nzeri kukazasozwa tariki ya 21 Ukwakira 2020. Insanganyamatsiko y’uyu mwaka iragira iti: “Mumpe urubuga nsome”.
Kuko amashuri yahagaze mu rwego rwo kwirinda icyorezo cya COVID19 abanyeshuri bakaba bari iwabo mu miryango, abanyeshuri bazandikira inkuru mu ngo, zoherezwe ku Murenge. Guhitamo inkuru zizatsinda amarushanwa bizahera ku rwego rw’Umurenge,hakurikireho ku rwego w’Akarere,ku asorezwe ku rwego rw’igihugu.
Abashaka kwitabira amarushanwa bagomba kugeza ku Murenge batuyemo inkuru zabo zifite amagambo 1000 kandi zanditse mu Kinyarwanda, kuva tariki ya 21 Nzeri kugeza tariki ya 13 Ukwakira 2020.
Ku itariki 14 Ukwakira 2020, buri Murenge uzatoranya inkuru mpimbano 5 zizakomeza amarushanwa ku rwego rw’akarere, tariki ya 16 Ukwakira 2020, akarere kazatoranya inkuru mpimbano imwe muri buri Murenge, naho tariki ya 19 Ukwakira 2020, minisiteri n’ abafatanyabikorwa batoranye inkuru mpimbano 30 zizatsinda amarushanwa ku rwego rw’Akarere, hakazatoranwamo 5 bazatsinda amarushanwa ku rwego rw’Intara n’Umujyi wa Kigali na 3 bazahiga abandi ku rwego rw’Igihugu.
Abanyeshuri bazatsinda kuva ku rwego rw’Akarere kugera ku rwego rw’Igihugu bateganirijweibihembo birimo gutangaza ibitabo mu nkuru zatsinze, mudasobwa, ibikoresho bw’ishuri, ibikapu by’ishuri, ibitabo, ibikoresho bikoreshwa n’abatabona mu kwandika n’inkoni bifashisha mu kugenda.
Ku itariki ya 21 Ukwakira 2020 nibwo hazatangazwa urutonde rw’abanyeshuri batsinze amarushanwa ku rwego rw’Igihugu.


text:
Nk’uko tubikesha urubuga conseilslucbodin.com, kanseri y’amabere ni imwe mu ndwara zihangayikisha abagore benshi. Ubushakashatsi bwakozwe bwemeza ko umugore umwe ku bagore icyenda (1/9) aba afite kanseri y’amabere mbere mbere y’ikigero cy’imyaka mirongo cyenda (90) y’amavuko.Guhera mu 1980 kugeza mu mwaka wa 2000 (mu gihe cy’imyaka 20), ubushakashatsi butandukanye bwakozwe bwagaragaje ko Kanseri y’amabere yiyongereye ku gipimo gikabije.
Ubu bushakashatsi bugaragaza ko mu gihugu cy’u Bufaransa, kanseri y’amabere ihitana abantu bagera ku 12.000 buri mwaka.
Hari impamvu nyinshi zitera kanseri y’amabere, dore zimwe muri zo:
1. Igitsina gore ni cyo gikunda kwibasirwa na kanseri y’amabere naho abagabo barwara bayirwara babarirwa ku kigero cya rimwe ku ijana (1%) gusa.
2. Kanseri y’amabere ishobora guturuka ku ruhererekane mu muryango (hérédité)
3. Ubugumba nabwo buri mu mpamvu zatuma umuntu arwara Kanseri y’amabere
4. Gutinda kubyara (nyumay’imyaka 35).
5. Gutinda guca imbyaro (nyuma y’imyaka 55)
6. Kutonsa umwana na byo ni imwe mu mpamvu zatera Kanseri y’amabere
7. Ibiyobyabwenye na byo ni bimwe mu mpamvu zitera Kanseri y’amabere
8. Itabi na ryo ni imwe mu mpamvu zitera Kanseri y’amabere
9. Umubyibuho ukabije
10. Kurya ibiribwa bikungahaye cyane ku binure.
Kwitondera zimwe mu mpamvu twabonye bishobora gufasha abantu kwirinda cyangwa kugabanya ubwiyongere bwa kanseri y’amabere.


text:
Kigali: Ibyo muri KIM University biracyari agatereranzamba, abahasoje amasomo bimwe Diplôme
Abanyeshuri bize muri KIM University bavuze ko bagiye kumara imyaka ibiri bategereje ko bahabwa impamyabumenyi zabo (Diplôme) none ngo amaso yaheze mu kirere.
Aba banyeshuri bavuga ko bakimara gusoza amasomo mu mwaka wa 2019 basabye ubuyobozi ko bwabaha Diplôme zabo ariko bukomeza kubarerega nyuma y’aho yari imaze gufunga imiryango.
Mu mwaka wa 2020 nibwo iyi Kaminuza yafashe umwanzuro wo guhagarika gutanga amasomo nyuma y’ibibazo by’ubukungu yahuye na byo byatewe n’ukugabanuka k’umubare w’abanyeshuri baburaga amafaranga y’ishuri bigatuma bahagarika amasomo, ibintu byatangiye mu 2016.
Muri uko guhagarika amasomo kwa bamwe mu banyeshuri bya hato na hato byatumaga hari n’abayaharika batishyuye ibirarane babaga barimo ibintu byayisunikiye gufunga imiryango burundu.
Bamwe mu banyeshuri babwiye Umuseke ko bakomeje kubwira iyi Kaminuza ngo ibahe impamyabumenyi zabo ariko ubuyobozi ntibugire icyo bubatangariza.
Gusa hari abanyeshuri baje kumva ko hari bamwe mu banyeshuri baje kugura amanota ubwo Kaminuza yagiraga ibibazo by’amikoro kandi hari amasomo bari batarasoza, bayagura n’abarimu ndetse ko ubu Urwego rw’Igihugu rw’Ubugenzacyaha ngo ruri kubikurikirana.
Umwe mu banyeshuri utifuje ko umwirondoro we utangazwa yagize ati “Twize kuva mu mwaka wa 2016, twiga amasomo yose baduha indangamanota (Transcript) turasoza. Hanyuma y’aho dutegereza graduation ariko baza kuyifunga. Ariko twe twari twarakemuye byose. Kuva icyo gihe kugeza ubu twarahebye kandi twaranishyuye amafaranga y’ikanzu ya graduation angana 60, 000Frw.”
Undi na we wasoje amasomo muri iyo Kaminuza yavuze ko bari babwiwe ko bitarenze mu kwezi kwa Werurwe 2021 bari kuba bamaze guhabwa impamyabumenyi zabo cyane ko Inama Nkuru y’amashuri Makuru na Kaminuza HEC yari yaramaze guha ibaruwa KIM iyemerera gutanga impanyabumenyi ku banyeshuri.
Ati “Mu Kwezi kwa Werurwe igitangaje nibwo Ikigo cyari cyaramaze guhagarara, noneho turabaza ngo ko twasoje amasomo twe bimeze gute? Baratubwira ngo nta Kibazo gihari, ikibazo ntabwo gifitwe n’abanyeshuri, ahubwo ni ikigo.”
Hari andi makuru Umuseke wamenye ko hari umwarimu wafatiriye amanota y’abandi banyeshuri kuko ikigo cyari kitaramwishyura amafaranga kimubereyemo na byo bikaza gutuma abanyeshuri batabona impamyabumenyi zabo.
Umuyobozi Mukuru wa KIM University, Kayisengerwa Rachel yabwiye Umuseke ko ikibazo ari abanyeshuri basimbutse inzego, ntibabasha kumenyesha ikigo ko bahuye n’ikibazo kuko bihutiye kumenyesha HEC.
Yavuze ko bari kubanza bakicara bakandikira ikigo, bakakimenyesha ko bafite ikibazo aho guhita bihutira kumenyesha HEC.
Avuga ku kijyanye n’abanyeshuri baguze amanota, Kayisengerwa yavuze ko kuri ubu ikibazo cyabo kiri mu Rwego rw’Ubugenzacyaha RIB ko nirumara gukurikirana abagaragaweho icyaha, bazakurikiranwa, hanyuma hagakorwa urutonde rw’abanyeshuri bagomba guhabwa impamyabumenyi zabo.
Mu ibaruwa dufitiye kopi, HEC yandikiye KIM universiyi kuwa 12 Werurwe 2021, iyiha uburenganzira bwo gutanga impamyabumenyi ku banyeshuri bagera 569 bo mu mashami atandukanye.
Umuyobozi Mukuru w’Inama Nkuru y’amashuri Makuru na Kaminuza, Dr Mukankomeje Rose yabwiye Umuseke ko bari baratanze uburenganzira ko ahubwo ikibazo ari ishuri ridatanga igisubizo ku banyeshuri.
Ati “KIM niyo yafashe icyemezo cyo gufunga ishuri kubera ibibazo yari ifite. Imaze kubitumenyesha, ‘twashakiye hamwe uko dufasha abanyeshuri ngo babone aho bajya gukomereza abari barangije amasomo yabo Ishuri ryaduhaye ibyangombwa turabisuzuma, turangije tubiha ishuri nk’uko bisanzwe bigenda.”
Yakomeje agira ati “Kuba batarabaha umunsi wo guhabwa impamyabumenyi zabo mwabibaza Ubuyobozi bw’Ishuri kuko ari bo batanga gahunda. Ntabwo ibyo kuzitanga biri mu nshingano za HEC.”
Kugeza ubu abanyeshuri bavuga ko batazi icyerekezo cya za Diplome zabo kuko hari amahirwe babura nko mu gihe bashaka akazi.
Umuseke tumaze iminsi tugerageza kubaza mu Rwego rw’Igihugu rw’Ubugenzacyaha RIB ngo tumunye niba koko barakiriye ikirego cy’abarimu bavugwaho gutanga amanota mu buryo bw’uburiganya ariko bari bataradusubiza.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
TUYISHIMIRE Raymond / UMUSEKE.RW


text:
Umukandida wigenga ku mwanya w’Umukuru w’Igihugu Philippe Mpayimana, yavuze ko atasuzuguye abo yagombaga kujya kubwira imigabo n’imigambi ye.
Mpayimana avuga ko gukererwa ngo byatewe n’uko umunsi we wa mbere, yahuye n’ikibazo cy’imihanda mibi.
Ibi yabivugiye mu Karere ka Nyanza mu Murenge wa Busasamana, nyuma y’aho yahageze ahagana saa kumi n’imwe z’umugoroba, mu gihe byari biteganyijwe ko yagombaga gutangira kwiyamamaza mu Murenge wa Ntongwe saa mbili za mugitondo, mu mujyi wa Ruhango saa tanu, mu mujyi wa Nyanza saa munani na Rusatira, byarangiye iyi gahunda itubahirijwe.
Yageze gusa mu mu mujyi wa Nyanza nabwo saa kumi n’imwe z’umugoroba, avuga ko atari we wabiteye.
Imbere y’abaturage barenga 100 bari bamutegereje, yagize ati ‘Aho ntagiye uyu munsi nzahashakira indi minsi, imbogamizi ikomeye yabaye umuhanda wa rwa Busoro ujya mu majyepfo umeze nabi, ibi byatumye duhitamo gusubira inyuma, gusa ubu twabonye abadufasha, uyu munsi icyabaye ni uko twagombaga gusubiramo gahunda aho gutegura ingendo. ‘
Yakomeje agira ati’ntabwo twasuzuguye abari badutegereje, ahubwo icyo twizeza ni uko abari imbere bazatubona ku gihe. ‘
Ibyo yizeza abaturage
Phillippe Mpayimana yabwiye abaturage barenga 100 bari bamukurikiye ko nibamutora, ngo yiteguye kubafasha gukemura ikibazo cyibura ry’ akazi.
Yagize ati “niteguye kuzashyiraho ikigo gifasha urubyiruko kubona akazi, ubu ikibazo kiri mu Rwanda umwana arangiza kaminuza ariko nta cyizere ko azabona akazi, njye nzakora ibishoboka ku buryo nzajya mpanga imirimo miliyoni imwe buri mwaka”.
Mpayimana kandi avuga ko ngo azaharanira ko buri muturage agerwaho n’ amafaranga ku buryo ngo ifaranga ritajya mu bantu bamwe.
Avuga ko ibi bizatuma ikibazo cy’abana bo mu muhanda gikemuka cyane ko ngo abana bari mu mihanda babiterwa n’uko mu miryango yabo nta mafaranga aba ahari.
Icyo abaturage bavuga kuri Mpayimana
Bamwe mu baturage baganiriye n’iki kinyamakuru, bavuze ko ngo biteguye kumutora niba koko ibyo avuga azabikora.
Mukeshimana Marceline wo mu Karere ka Nyanza, w’imyaka 50, we yagize ati “twamwishimiye kuko twumva ashaka kutugezaho ibyo tutarageraho, nk’ubu ndi umukene abana banjye babura uko bajya ku ishuri, numvise ko abana azabafasha kwiga nta mwana wirukanwe kuko yabuze amafaranga yo kurya. ‘
Sindayigaya Elizafani ukora ubucuruzi buciritse mu mujyi wa Nyanza we yagize ati’ kuba twarabuze imyenda ya caguwa biratubangamira, numvise we azadufasha ko iyi myenda idacika.’
Byari biteganyijwe ko kuri iki Cyumweru, Mpayimana Phillippe akomereza mu Karere ka Huye.